				|

		52015PC0009

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju (zahtjev EGF/2013/011 BE/Saint-Gobain Sekurit iz Belgije) /* COM/2015/09 final - 2014/ () */

			   	OBRAZLOŽENJE
KONTEKST PRIJEDLOGA
1.           Pravila koja se primjenjuju
na doprinose iz EGF-a za zahtjeve podnesene do 31. prosinca 2013.
utvrđena su Uredbom (EZ) br. 1927/2006 Europskog parlamenta i
Vijeća od 20. prosinca 2006. o osnivanju Europskog fonda za prilagodbu
globalizaciji („Uredba o EGF-u”)[1].
2.           Belgija je 19. prosinca
2013. podnijela zahtjev EGF/2013/011 BE/Saint-Gobain Sekurit za financijski
doprinos iz EGF-a, slijedom otpuštanja povezanih sa zatvaranjem proizvodnog
postrojenja poduzeća Saint-Gobain Sekurit Benelux SA („SGS Benelux”) koje
se nalazi u Avelaisu, nedaleko od Sambrevillea. Zahtjev je dopunjavan dodatnim
podacima do 4. srpnja 2014.
3.           Komisija je po ispitivanju
zahtjeva, u skladu s primjenjivim odredbama Uredbe o EGF-u, donijela
zaključak da su ispunjeni uvjeti za dodjelu financijskog doprinosa iz
EGF-a.
SAŽETAK ZAHTJEVA
 Zahtjev za dodjelu sredstava iz EGF-a: || EGF/2013/011 BE/Saint-Gobain Sekurit
 Država članica: || Belgija
 Datum podnošenja zahtjeva: || 19.12.2013.
 Intervencijski kriterij: || Članak 2. točka (c) Uredbe o EGF-u
 Primarno poduzeće: || Saint-Gobain Sekurit Benelux SA
 Broj dobavljača i daljnjih proizvođača: || 0
 Referentno razdoblje: || 31.8.2013. – 31.12.2013.
 Datum početka pružanja prilagođenih usluga obuhvaćenim radnicima: || 31.8.2013.
 Broj otpuštanja tijekom referentnog razdoblja: || 250
 Broj otpuštanja prije i nakon referentnog razdoblja: || 7
 Ukupan broj otpuštanja: || 257
 Broj osoba za koje se očekuje da će sudjelovati u mjerama: || 257
 Proračun za prilagođene usluge: || 2 578 379 EUR
 Proračun za provedbu EGF-a: || 101 478 EUR (3,8 % ukupnog proračuna)
 Ukupni proračun: || 2 679 856 EUR
 Financijski doprinos zatražen iz EGF-a: || 1 339 928 EUR (50 % ukupnog proračuna)
ANALIZA ZAHTJEVA
Veza između otpuštanja i velikih
strukturnih promjena u svjetskoj trgovini nastalih zbog globalizacije
4.           S ciljem utvrđivanja
veze između otpuštanja viška radne snage i velikih strukturnih promjena u
svjetskoj trgovini nastalih zbog globalizacije, belgijska nadležna tijela tvrde
da je u sektoru proizvodnje sigurnosnog stakla za automobile, u kojem djeluje
Saint-Gobain Sekurit (SGS) Benelux, došlo do ozbiljnih gospodarskih
poremećaja kao posljedica nekoliko čimbenika, kao što su smanjenje
proizvodnje sigurnosnog stakla za automobile u EU-u, porast tržišnog udjela
konkurencije iz zemalja koje nisu članice Europske unije i porast uvoza
tih proizvoda u EU.
5.           SGS Benelux bio je
proizvođač originalne opreme sigurnosnog stakla za automobile
(vjetrobrani, bočna stakla itd.) i opskrbljivao razne
proizvođače automobila, što znači da su njegove djelatnosti bile
usko povezane s proizvodnim trendovima u automobilskoj industriji. Prema
podacima na koje upućuju belgijska nadležna tijela[2], u razdoblju
između 2007. i 2012. proizvodnja osobnih automobila u EU-27 pala je s 21,9
milijuna jedinica na 19,5 milijuna jedinica (pad od 11,3 %; pad
od 2,4 % godišnje[3]),
dok je u ostatku svijeta porasla s 47,5 milijuna jedinica na 60,6 milijuna
jedinica (rast od 27,6 %; rast od 5,0 % godišnje). Taj je
pad razina proizvodnje u EU-u, povezan s općim padom potražnje
potrošača u EU-u kao posljedica gospodarske krize, doveo do općeg
pada potražnje za automobilskom opremom u EU-u, što je snažno pogodilo
dobavljače automobilske opreme. Na primjer, u slučaju poduzeća
SGS Benelux, tijekom razdoblja koje je prethodilo otpuštanjima (2011. i 2012.)
Ford, Volvo i BMW, glavni izravni klijenti poduzeća SGS Benelux,
zabilježili su pad prodaje od po 12 %, 10 % odnosno 2 %[4].
6.           Taj je pad razina proizvodnje
doveo do slabljenja konkurentnosti proizvođača sigurnosnog stakla za
automobile iz EU-a. Prema podacima koje su dostavila belgijska nadležna tijela[5], u razdoblju
između 2007. i 2013. tržišni udio poduzeća Saint-Gobain Sekurit
smanjen je za 5 postotnih bodova, dok je ukupni tržišni udio glavnih
proizvođača automobilskog stakla zemljama koje nisu članice
Europske unije, kao što su Trakya Cam (Turska)[6]
i Fuyao (Kina), narastao s oko 6 % na malo više od 10 %, uglavnom kao
posljedica rasta uvoza sigurnosnog automobilskog stakla u EU.
7.           Učinci tih promjena u
trgovini pogoršani su drugim čimbenicima, poput visokih troškova
proizvodnje (posebno troškova rada), prevelikih kapaciteta zbog smanjenja
razina proizvodnje i niskih razina produktivnog ulaganja. Kao dodatni
čimbenik belgijska nadležna tijela navode opći trend među
proizvođačima i dobavljačima u automobilskoj industriji da
proizvodnju unutar EU-a iz zapadne Europe (primjerice Francuske, Belgije i
Španjolske) premještaju u istočnu Europu. Tu se pojavu može ilustrirati
podatkom da je u EU-u udio automobila proizvedenih u istočnoj Europi s
15 % u 2000. narastao na 34 % u 2012. U slučaju poduzeća
Saint-Gobain Sekurit, to je drugim poslovnim subjektima, osim poduzeću SGS
Benelux, omogućilo održavanje i razvijanje djelatnosti (zbog niže jedinične
cijene rada ili veće geografske blizine u odnosu na klijente).
8.           Uslijed toga, prema podacima
koje dostavljaju belgijska nadležna tijela[7],
u razdoblju između 2007. i 2012. SGS Benelux zabilježio je poslovni
gubitak u vrijednosti od 20,46 milijuna EUR, dok su tijekom istoga
razdoblja ostala poduzeća društva Saint-Gobain Sekurit u EU-u i dalje
uspijevala bilježiti poslovnu dobit. Iz toga je vidljivo da su djelatnosti
poduzeća SGS pogođene promjenama u trgovini (pad proizvodnje u EU-u,
gubitak tržišnog udjela i rast uvoza, premještanje proizvodnje u istočnu
Europu), uslijed čega su djelatnosti poduzeća SGS koncentrirane u
profitabilnije poslovne subjekte, što je dovelo do otpuštanja viška radne snage
u poduzeću SGS Benelux.
9.           Od osnivanja EGF-a 2007. nije
podnesen nijedan drugi zahtjev za doprinos iz EGF-a koji se odnosi na sektor
automobilskog stakla[8],
ali je podnesen niz zahtjeva koji su se odnosili na proizvođače
motornih vozila ili dobavljače automobilske opreme [9].
Broj otpuštanja i sukladnost s
kriterijima iz članka 2. točke (c)
10.         Zahtjev se temelji na
intervencijskim kriterijima iz članka 2. točke (c) Uredbe o
EGF-u, prema kojima se, u iznimnim okolnostima, zahtjev može smatrati
prihvatljivim čak i ako intervencijski kriteriji utvrđeni u
članku 2. točkama (a) ili (b) Uredbe o EGF-u nisu
ispunjeni, pod uvjetom da otpuštanja viška radne snage imaju ozbiljan
učinak na zaposlenost i lokalno gospodarstvo.
11.         Zahtjev se odnosi na 250
otpuštanja provedenih u poduzeću SGS Benelux tijekom razdoblja od
četiri mjeseca od 31. kolovoza 2013. do 31. prosinca 2013. i na
sedam otpuštanja provedenih u poduzeću SGS Benelux do 31. kolovoza
2014. koja se odnose na isti postupak kolektivnog otpuštanja. Ovaj se ukupan
broj od 257 otpuštanja računa od datuma na koji je poslodavac obavijestio
radnika o otpuštanju ili raskidu ugovora o radu, kako je utvrđeno
člankom 2. stavkom 2. prvom alinejom Uredbe o EGF-u („prva
metoda”). U kasnijoj će fazi biti otpuštena dodatna četiri radnika i
oni nisu uključeni u ovaj zahtjev.
12.         Zahtjev stoga djelomično
zadovoljava intervencijske kriterije utvrđene u članku 2.
točki (a) Uredbe (EZ) br. 1927/2006 jer se odnosi na otpuštanja
u razdoblju od četiri mjeseca u poduzeću u državi članici, ali
od tih kriterija odstupa u pogledu najmanjeg broja otpuštanja tijekom
referentnog razdoblja jer je u pitanju manje od 500 otpuštanja.
13.         Belgijska nadležna tijela
tvrde da je riječ o iznimnim okolnostima jer se očekuje da će,
iako je broj otpuštanja manji od praga od 500 otpuštanja, učinci
otpuštanja biti znatni. Usto, najavljeno je da će još jedno poduzeće
iz Grupe Saint-Gobain, Saint-Gobain Glass Benelux, prekinuti proizvodne
aktivnosti u svojem pogonu u Auvelaisu u rujnu 2014. Ukupno gledano, broj
očekivanih izravnih otpuštanja zbog zatvaranja poduzeća SGS Benelux i
Saint-Gobain Glass Benelux vrlo je visok (približno 260 otpuštanja u
poduzeću SGS Benelux i oko 300 otpuštanja u poduzeću Saint-Gobain
Glass Benelux). Prema navodima belgijskih nadležnih tijela, ta će
otpuštanja vjerojatno imati ozbiljan učinak na zaposlenost i lokalno
gospodarstvo.
14.         Kad je riječ o sektoru
stakla, već je u 2011. provedeno 171 otpuštanje u poduzeću AGC
Automotive, proizvođaču automobilskog stakla sa sjedištem u Fleurusu,
nedaleko od Charleroija. U veljači 2014. grupa ACG objavila je svoju
namjeru zatvaranja pogona za proizvodnju fotonaponskog stakla u Rouxu, nedaleko
od Charleroija, što bi moglo dovesti do gubitka oko 190 radnih mjesta. Na široj
je razini u razdoblju između 2011. i 2013., šest različitih društava
u proizvodnoj industriji provelo kolektivna otpuštanja u regiji Namur (290
izgubljenih radnih mjesta), a sedam društava u proizvodnoj industriji provelo
je kolektivna otpuštanja u regiji Charleroija (oko 1 400 izgubljenih
radnih mjesta). S obzirom na društveno-gospodarsku situaciju u kojoj se nalaze
predmetno područje i njemu susjedna područja (Charleroi i Namur),
radnicima koje je otpustilo društvo SGS Benelux mogućnosti za
zapošljavanje u tim su područjima ograničene jer će se za
ograničen broj radnih mjesta u sektoru stakla na tržištu rada natjecati s
mnogim drugim radnicima sličnih kvalifikacija i iskustva.
15.         Velik dio jedinica za
proizvodnju stakla u Belgiji nalazi se u Valoniji (44 od 122 jedinice),
čime se u tom sektoru koncentrira i većina radnika (58 %). To se
može objasniti snažnom povijesnom tradicijom izrade stakla u Valoniji.
Većina društava u tom sektoru razmjerno su velika poduzeća (preko
40 % društava zapošljava po više od 50 radnika). U razdoblju između
2007. i 2012. broj radnih mjesta u sektoru stakla u pokrajinama Hainaut i Namur
pao je s 3 940 na 3 170 (pad od 19 %), pri čemu je gubitak
radnih mjesta bio najveći na proizvodnoj liniji. Tijekom 2013. FOREM je u
pokrajinama Hainaut i Namur zabilježio 301 slobodno radno mjesto u sektoru
proizvodnje ostalih nemetalnih mineralnih proizvoda, uključujući,
točnije, 96 slobodnih radnih mjesta u sektoru stakla (odnosno 0,25 %
ukupnoga broja slobodnih radnih mjesta i 1,62 % slobodnih radnih mjesta u
proizvodnoj industriji). Međutim, navedena slobodna radna mjesta nisu se
odnosila samo na zanimanja specifična za sektor stakla (npr. djelatnik na
oblikovanju staklenih proizvoda), nego su njima bila obuhvaćena i
opća zanimanja (prodaja, uprava, održavanje itd.). Devet od deset tih
slobodnih radnih mjesta nudilo se na određeno vrijeme.
Objašnjenje nepredvidive prirode tih
otpuštanja
16.         Belgijska nadležna tijela
tvrde da se nije mogla predvidjeti odluka o tome da će radnici u društvu
SGS Benelux postati višak. Grupa Saint-Gobain radi prilagođavanja
promjenama na tržištu poduzela je niz strategija u cilju povećanja
konkurentnosti i profitabilnosti, što je dovelo do raznih preustrojavanja,
poput premještanja proizvodnje u pogon društva SGS Benelux u Auvelais.
Proizvodnja kaljenog stakla (bočna stakla) premještena je u druge pogone,
a SGS Benelux zadržao je proizvodnju višeslojnog stakla (vjetrobrani). Usto je
2009. i 2010. uveden plan za restrukturiranje nakon odvajanja proizvodnje
kaljenog stala koje je uključivalo produktivna ulaganja i ukidanje 100
radnih mjesta. Tim je preustrojima društvu omogućeno smanjenje troškova,
no SGS Benelux još uvijek je imao najviše jedinične troškove rada u okviru
grupe.
17.         Ostali su čimbenici, kao
što su stalan trend preseljenja proizvodnje u istočnu Europu uočen
kod proizvođača automobila i zatvaranje pogona poduzeća Ford Genk
u listopadu 2012.[10],
dodatno narušili konkurentnost poduzeća SGS Benelux u odnosu na druge
pogone u okviru grupe Saint-Gobain. Zbog toga je središnja uprava grupe
Saint-Gobain u lipnju 2013. objavila svoju namjeru zatvaranja pogona
poduzeća SGS Benelux u Auvelaisu i premještanja proizvodnje u druge pogone
poslovne jedinice poduzeća Saint-Gobain Sekurit u EU-u.
Identifikacija obuhvaćenih radnika
18.         Belgijska tijela procjenjuju
da će svih 257 radnika otpuštenih prije i tijekom referentnog razdoblja
sudjelovati u mjerama koje se sufinanciraju iz EGF-a.
19.         Raščlamba
obuhvaćenih radnika po spolu, državljanstvu i dobnoj skupini:
 Kategorija || Broj obuhvaćenih radnika
 Spol: || Muškarci: || 254
   || Žene: || 3
 Državljanstvo: || državljani EU-a: || 250
   || državljani zemalja koje nisu članice Europske unije: || 7
 Dobna skupina: || 15 – 24 godine: || 5
   || 25 – 54 godine: || 236
   || 55 – 64 godine: || 16
   || Stariji od 65 godina: || 0
20.         Šestero obuhvaćenih
radnika ima dugotrajne zdravstvene probleme ili invaliditet.
21.         Raščlamba
obuhvaćenih radnika prema kategorijama[11]
zanimanja:
 Glavna skupina prema ISCO-08 || Broj obuhvaćenih radnika
 1. Rukovoditelji || 14
 2. Stručnjaci || 6
 3. Tehničari i povezani stručnjaci || 27
 4. Administrativni pomoćnici || 7
 5. Uslužni i prodajni radnici || 2
 7. Zaposlenici u području obrta i povezanih djelatnosti || 34
 8. Rukovatelji uređajima i strojevima te monteri || 154
 9. Elementarna zanimanja || 13
22.         U skladu s
člankom 7. Uredbe o EGF-u, belgijska nadležna tijela potvrdila su da
će se načela jednakog postupanja i nediskriminacije poštovati u
pristupu predloženim mjerama i njihovoj provedbi.
Opis predmetnog područja, njegovih
tijela i dionika
23.         Otpuštanjima je prvenstveno
pogođeno područje zapošljavanja Basse-Sambrea u okolici grada
Sambervillea u pokrajini Namur u regiji Valoniji. Na društveno-gospodarsku
situaciju u području Basse-Sambrea uvelike utječu susjedna urbana
područja Charleroija i Namura.
24.         U području Namura, duž
doline Sambre i Meuse, smještene su općine koje se uglavnom ubrajaju
među one s najlošijim društveno-gospodarskim pokazateljima. U
području Namura ima oko 118 800 radnih mjesta za radnike koji
obavljaju nesamostalnu djelatnost[12].
Udio radnika u proizvodnji manji je od prosjeka za regiju Valoniju, dok je udio
uredskog osoblja i državnih službenika veći. Kad je riječ o broju
radnih mjesta, glavni su gospodarski sektori javna uprava i obrana (17 %
radnih mjesta), obrazovanje (13 %), zdravstvene i socijalne službe
(7 %) i trgovina na malo (7 %).
25.         U području Charleroija
ima oko 131 000 radnih mjesta za radnike koji obavljaju nesamostalnu
djelatnost. U 2013. je između 23 % i 24 % osoba koje traže
posao, a koje su prijavljene u regionalnim upravama Charleroija i Namura
(FOREM), bilo mlađe od 25 godina, oko 23 % bilo je starije od 50
godina, između 35 % i 40 % bilo je nezaposleno duže od dvije
godine, a između 45 % i 50 % nije imalo više srednjoškolsko
obrazovanje[13].
Strukturna nezaposlenost relativno je stabilna jer ovisi o vještinama koje se
teško stječu ako osoba nije integrirana u tržište rada. Stoga je među
nezaposlenima veća koncentracija niskokvalificiranih osoba i osoba
mlađih od 25 godina ili starijih od 50 godina. Sve je veći broj osoba
koje traže posao i imaju više od 50 godina. Ciklična nezaposlenost u
porastu je od 2009. kao posljedica krize.
26.         FOREM (javna služba za
zapošljavanje i osposobljavanje regije Valonije) provodi mjere putem odjela za
nalaženje novog posla (fra. cellule de reconversion), koji je posebno
osnovan u okviru pravnih obveza povezanih s postupkom provedbe kolektivnih
otpuštanja[14].
Odjelom za nalaženje novog posla za SGS Benelux upravlja odbor koji čine
predstavnici FOREM-a, sindikata, sektorskih organizacija za strukovno
osposobljavanje i predstavnici javnih službi Valonije zaduženi za
zapošljavanje, osposobljavanje i ekonomska pitanja. Neke od tih mjera
primijenio je SGS Benelux preko internog tima djelatnika odjela za ljudske
resurse koji je posebno osnovan kako bi pružao usluge potpore otpuštenim
radnicima („Sain-Gobain Développement” – SGD).
27.         Sljedeće su druge
organizacije, osim FOREM-a i SGD-a, uključene u opću koordinaciju i
provedbu mjera:
–
vlada Valonije (ministar-predsjednik regije
Valonije zadužen za koordinaciju u području strukturnih fondova, ministar
zapošljavanja i osposobljavanja, ministar gospodarstva),
–
sindikati (FGTB, CSC),
–
sektorski centri za strukovno i tehnološko
osposobljavanje koji djeluju u regiji Valoniji (fra. centres de compétences)[15],
–
Agencija francuske zajednice u Belgiji za Europski
socijalni fond (ESF).
Očekivane posljedice otpuštanja na
lokalnu, regionalnu ili nacionalnu zaposlenost
28.         Zatvaranje poduzeća SGS
Benelux dovest će do izravnog gubitka 261 radnog mjesta,
uključujući 218 radnih mjesta na proizvodnoj liniji (status radnika u
proizvodnji, fra. ouvrier). Od tih izgubljenih radnih mjesta 257 ih je
obuhvaćeno zahtjevom, jer će preostala četiri otpuštanja biti
provedena u kasnijoj fazi. Očekuje se da će otpuštanja u društvu SGS
Benelux dovesti do gubitka znatnog udjela zaposlenih u području
Basse-Sambrea. Kako je prethodno navedeno, za područje Basse-Sambrea, koje
se nalazi u pokrajini Namur ali je povezano i s tržištem rada u područjima
južnog Hainauta (Charleroi), svojstvena je relativno visoka razina strukturne
nezaposlenosti s razmjerno velikim udjelom dugoročno nezaposlenih i s
niskim razinama kvalificiranosti i osposobljenosti. Zbog toga se otpuštanja u
poduzeću SGS Benelux događaju u teškim lokalnim
društveno-gospodarskim okolnostima, budući da je u pokrajini Namur u
posljednjih nekoliko godina provedeno više restrukturiranja društva, posebno u
sektoru stakla. Kao i u ostatku Valonije, većina su poduzeća MSP-ovi
(u oko 80 % poduzeća u toj regiji zaposleno je manje od 10 radnika).
Ipak, većina je radnih mjesta u srednjim i velikim poduzećima.
Poduzeća s više od 100 radnika, kao što je SGS Benelux, čine tek
1,9 % poduzeća u tom području, ali je u njima gotovo 42 %
radnih mjesta. Otpuštanja u društvu SGS Benelux uglavnom se odnose na radnike
na proizvodnoj liniji (83 % obuhvaćenog osoblja ima status radnika u
proizvodnji (ouvrier)), dok su, kao što je prethodno navedeno, glavni
sektori u smislu broja radnih mjesta u regiji Namur oni koji pretežito nude
radna mjesta sa statusom zaposlenika (fra. employé) (npr. sektori javnih
službi). U tom će se smislu, da bi novi posao pronašli u tom
području, radnici društva SGS Benelux vjerojatno morati prekvalificirati
radi pronalaženja posla u drugim zanimanjima i/ili drugim sektorima.
Prilagođene usluge koje će se
financirati i raščlamba procijenjenih troškova
29.         Iz EGF-a će se
sufinancirati samo neke od mjera obuhvaćene aktivnostima koje radi potpore
radnicima otpuštenima iz društva SGS Benelux provode belgijska tijela. Zbog
toga ovim zahtjevom za doprinos iz EGF-a nisu obuhvaćene mjere koje su na
temelju postupaka provedbe kolektivnih otpuštanja obvezatne u Belgiji i koje se
provode u okviru uobičajenih aktivnosti odjela za nalaženje novog posla
(npr. potpora pri traženju zamjenskog posla, osposobljavanje, pomoć pri
traženju posla i pružanje savjeta o razvoju karijere itd.),[16] kao ni dodatne mjere
koje se ne financiraju iz EGF-a. FOREM upravlja cjelokupnim nizom mjera
(obvezatne mjere, dodatne mjere i mjere EGF-a).
30.         Usluge prilagođene
potrebama koje se pružaju otpuštenim radnicima i koje će se sufinancirati
iz EGF-a sastoje se od sljedećih mjera (razvrstanih prema kategoriji)[17]:
(1)
Pojedinačna pomoć pri traženju posla,
vođenje predmeta i usluge pružanja općih informacija:
–
Nalaženje novog posla
(potpora/usmjeravanje/integracija): Ovim se skupom
usluga nadograđuju uobičajene aktivnosti koje provode odjeli za
nalaženje novog posla. Usluge će pružati skupina sačinjena od osoblja
FOREM-a (voditelj projekta, stručni savjetnici) u partnerstvu s
predstavnicima bivših radnika koji djeluju u svojstvu „socijalnih pratitelja”
(fra. accompagnateurs sociaux), kako bi se radnike potaknulo na sudjelovanje
u mjerama te kako bi im se pomoglo u administrativnim postupcima. Usluge se
zajednički pružaju svim otpuštenim radnicima u namjenskim prostorima da se
olakša njihov međusobni kontakt. Uslugama su obuhvaćene tri vrste
aktivnosti: (i) skupne informacije o tehnikama traženja posla (sastavljanje
životopisa i molbe za posao, uporaba mrežnih resursa itd.), objašnjenja radnog
zakonodavstva (traženje zamjenskog posla, nezaposlenost, ugovor o radu,
mirovina), podizanje svijesti o diskriminaciji, predstavljanje zanimanja i
sektora s potencijalom itd.; (ii) pojedinačni razgovori sa savjetnikom iz
FOREM-a (ocjena vještina, razvoj karijere, usmjeravanje kad je riječ o
osposobljavanju itd.); (iii) slobodan i otvoren pristup alatima za traženje
posla (informatičkoj opremi povezanoj s internetom, telefonu,
specijaliziranoj dokumentaciji itd.). Navedena će se mjera odnositi na
svih 257 obuhvaćenih radnika, a trajat će najdulje 24 mjeseca.
–
Poticanje na traženje posla: FOREM će provesti posebne aktivnosti za pomoć radnicima u
traženju posla te prevladavanju poteškoća povezanih s postupkom nalaženja
novog posla. One uključuju sastanke između otpuštenih radnika i
mogućih poslodavaca (usluga posredovanja), posjete trgovačkim
društvima sastanke s osobama koje traže nove kadrove radi pripreme za razgovor
za posao i razmjene iskustava s drugim radnicima koji su se već
prekvalificirali ili su nakon kolektivnog otpuštanja pronašli posao. Tom bi
mjerom potencijalno moglo biti obuhvaćeno svih 257 obuhvaćenih radnika
(na dobrovoljnoj osnovi, ovisno o pojedinačnim potrebama).
–
Proaktivno traženje zaposlenja: SGD-ov tim sastavljen je od iskusnih stručnjaka za ljudske
resurse iz grupe Saint-Gobain s dobrim poznavanjem lokalnog tržišta rada i
drugih društava u tom području. SGD će osiguravati paket usluga
potpore pri traženju zamjenskog posla. Prvi će korak biti obavljanje
pojedinačnih razgovora sa svakim od 257 obuhvaćenih radnika, kako bi
se utvrdila njihova očekivanja, kompetencije i vrsta zaposlenja koje
traže. Na temelju razgovora sastavit će se popis profila prema statusu
radnog mjesta, kompetencijama, zemljopisnim ograničenjima, zanimanju i
kvalifikacijama. SGD će tražiti radna mjesta u regiji i utvrditi
potencijalne poslodavce. Zatim će se obratiti potencijalnim poslodavcima
kako bi im predstavio rad na pružanju pomoći pri traženju novih zaposlenja
i kako bi identificirao slobodna radna mjesta i moguće potporne mjere
(npr. dodatno osposobljavanje). SGD će tada moći spariti slobodna
radna mjesta s potencijalnim kandidatima s popisa radnika i potencijalnom
poslodavcu poslati popis s užim izborom kandidata. Potencijalni poslodavac na
to će od SGD-a zatražiti životopise zanimljivih kandidata. Zatim će
se obratiti kandidatu ili kandidatima radi pokretanja postupka zapošljavanja
(uz SGD-ovo praćenje postupka). Ako je nekom radniku ponuđeno
zaposlenje, SGD će osigurati pomoć u pogledu administrativnog
postupka i, prema potrebi, dodatnog osposobljavanja. Ako je radnik odbijen, SGD
će s predmetnim radnikom ocijeniti čimbenike koji su poslodavca
naveli na takav izbor i pomoći radniku da se pripremi za nove
natječaje za slobodna radna mjesta. SGD i FOREM sastajat će se jednom
mjesečno posredstvom odbora za vezu kako bi se osiguralo da su informacije
o radnicima ažurirane i da predloženi radnici udovoljuju profilu vještina koje
poslodavci traže.
(2)
Osposobljavanje i prekvalifikacija:
–
Integrirano osposobljavanje. FOREM, centres de competences ili IFAPME[18] mogli bi osigurati niz
različitih tečajeva strukovnog osposobljavanja potencijalno za svih
257 obuhvaćenih radnika (ovisno o vrsti tečaja). Kao prvi korak,
osoblje FOREM-a pomoći će svim sudionicima da odrede vlastite
poslovne ciljeve te će ih usmjeravati prema nekom od triju modula za
osposobljavanje. Radnici koji se mogu prekvalificirati za zanimanje koje je
slično onom koje su obavljali u društvu SGS Benelux mogu pohađati
poseban ili specijalizacijski modul (40 sati) radi prilagođavanja i
osuvremenjivanja svojih kompetencija (npr. operator viličara, posebni
postupci varenja, informatičke vještine) ili dopunski tečaj kojim se
stječu nove kvalifikacije (320 sati) i kojim se radnicima omogućuje
da s novim zanimanjem potraže posao u sektoru industrije. Kad je riječ o
prekvalifikaciji za potpuno različit sektor, radnici bi mogli
pohađati tečaj osposobljavanja za zanimanje (trajanja u prosjeku 960
sati) radi stjecanja kompetencija za bavljenje tim zanimanjem. Po svršetku
svakog modula za osposobljavanje mogu se ocijeniti i dokumentirati nove
vještine. Ovisno o vrsti osposobljavanja i području kompetencija,
sudionicima će se uručiti formalna potvrda o stečenim vještinama
(tj. potvrda o stručnoj osposobljenosti), potvrda o pohađanju (kad je
riječ o kompetencijama ili zanimanjima za koje ne postoji formalna
potvrda) ili svladavanje vještina (u slučaju vještina i kompetencija
stečenih izvan formalnih tečajeva osposobljavanja). Formalno
potvrđivanje vještina provjerava se testiranjima, nakon čega se
dodjeljuje „Potvrda o vještinama stečenima na osposobljavanju” (fra. Certificat
des Compétences Acquises en Formation – CECAF). Svladavanje vještina
provjerava se testiranjima, nakon čega se dodjeljuje isprava o vještinama
(fra. titres de compétences).
–
Posebno usavršavanje:
Ako je potrebno da radnik za neko radno mjesto stekne posebne vještine (npr.
nadzor alatnih strojeva, računalni program, stručna specijalizacija
itd.), a FOREM, centres de compétences ili IFAPME ne nude takvo
osposobljavanje, troškove tih aktivnosti, koje uključuju osposobljavanje
kroz sustav radničkog partnerstva (compagnonnage), stažiranje u
društvima, tehničko osposobljavanje, jezičnu izobrazbu itd. pokrit
će SGD. Procjenjuje se da će tom mjerom biti obuhvaćeno 200
osoba.
–
Prijenos iskustva:
Iskusni radnici mogu unaprijediti vlastite vještine i znanje tako što će
postati učitelji ili voditelji osposobljavanja u području
tehničkog obrazovanja. FOREM i savezi raznih grana u području
tehničkog obrazovanja razvit će poseban modul za podizanje svijesti i
predosposobljavanje radi poticanja određenih radnika na osposobljavanje
kako bi postali strukovni učitelji. Modulom će se obuhvatiti pružanje
posebnih informacija, tehnička podrška, sastanci sa stručnjacima i
posjete na licu mjesta. Trajat će osam tjedana i u njega će biti
uključeno oko 10 radnika.
(3)
Promicanje poduzetništva:
–
Potpora za otvaranje poduzeća: Radnici koji razmatraju mogućnost otvaranja vlastitog
poduzeća savjete i potporu dobivat će od savjetnika za pokretanje
posla iz FOREM-a. Ta potpora uključuje dvije glavne aktivnosti: (i) skupne
informativne sastanke radi podizanja svijesti o mogućnostima za pokretanje
posla te pružanja informacija o pravnim aspektima i mjerama potpore za
pokretanje posla; (ii) pojedinačne razgovore sa zainteresiranim radnicima
kako bi se pregledali njihovi projekti te kako bi ih se povezalo s
organizacijama koje pružaju potporu poduzećima i s pružateljima usluga. U
cilju pružanja pomoći radnicima u pogledu njihovih poslovnih projekata,
savjetnik će usko surađivati s odjelima za nalaženje novog posla.
Očekuje se da će oko 60 radnika prisustvovati informativnim
sastancima, a oko 20 radnika sudjelovat će u razgovorima i popratnim
aktivnostima.
–
Potpora za samozapošljavanje: Za radnike koji ne budu imali pravo na potporu prema programu „Airbag”
za samozaposlene radnike[19]
SGD će osigurati dodatnu potporu u obliku savjeta stručnjaka kod
procjene izvedivosti svakog pojedinačnog pokretanja posla i kod
osiguravanja financijskih sredstava, uključujući i pomoć u
pregovaranju radi dobivanja zajmova pod povoljnim uvjetima. Očekuje se da
će tom mjerom biti obuhvaćeno petero radnika. Za svaki od projekata
predviđen je proračun od oko 10 000 EUR.
–
Potpora za kolektivne projekte: Radnici koji možda razmišljaju o tome da zajednički kao skupina
osnuju „socijalno” poduzeće savjete i potporu dobit će od
specijaliziranih konzultanata (odabranih putem poziva na podnošenje ponuda) i
odjela za nalaženje novog posla. Ta potpora uključivat će
informativne sastanke i sastanke sa svrhom podizanja svijesti o pokretanju
posla i upoznavanja s osnovnim vještinama upravljanja te savjete o tome kako se
osniva trgovačko društvo (npr. sastavljanje poslovnoga plana, izrada
pravnih statuta, marketing itd.). Kao pomoć za pokrivanje troškova
započinjanja takvih poslovnih projekata mogu se odobriti bespovratna
sredstva. Radnici moraju podnijeti zahtjev s opisom projekta (npr. vještine i
iskustvo radnika, studija izvedivosti, financijska analiza, tržišni potencijal,
izgledi za rast, društveno-gospodarske koristi itd.). Odbor za potporu odjela
za nalaženje novog posla, u kojemu su okupljeni predstavnici poslodavca,
sindikata i FOREM-a, procjenjuje zahtjev i odlučuje o dodjeli ili
uskraćivanju bespovratnih sredstava. Svaki radnik uključen u projekt
može primiti bespovratna sredstva u vrijednosti od 5 000 EUR
(sredstva udružuju svi radnici koji sudjeluju u projektu). Bespovratna sredstva
mogu se upotrijebiti za plaćanje troškova kupovine opreme, roba,
promidžbe, savjetovanja, osposobljavanja itd. Bespovratnim sredstvima upravljat
će konzultanti i o upotrebi potrošenih sredstava (računi i
prateća dokumentacija) izvještavat će FOREM. Očekuje se da
će u toj mjeri sudjelovati oko 30 radnika, s pet odobrenja bespovratnih
potpornih sredstava radnicima.
(4)
Novčane naknade:
–
Naknada za preseljenje novozaposlene osobe: Ako je nekom radniku ponuđeno novo zaposlenje (preko tima društva
SGS Benelux za traženje posla) zbog kojega se taj radnik mora preseliti, SGS
Benelux može tom radniku za plaćanje troškova preseljenja osigurati
naknadu u iznosu do 5 000 EUR. Naknadu isplaćuje SGD na temelju
plaćenog računa za stvarne nastale troškove (povrat sredstava). Ovom
bi mjerom moglo biti obuhvaćeno do 20 radnika.
–
Poticaj za početak rada: Ako je nekom radniku ponuđen novi posao na temelju ugovora na
neodređeno vrijeme, SGD može novome poslodavcu osigurati doprinos za
troškove rada radnika koji odgovara jednomjesečnoj plaći tog radnika.
Iznos poticaja za početak rada koji se isplaćuje poslodavcu
predstavljat će iznos stvarnih poslodavčevih troškova za rad
(uključujući poreze i obvezatne doprinose za socijalno osiguranje)[20]. SGD i poslodavac
potpisat će sporazum o poticaju za početak rada. Poticaj za
početak rada SGD će isplatiti kad bude potpisan ugovor o
zapošljavanju, osim ako s novim poslodavcem nije dogovoreno drukčije. Tom
bi mjerom moglo biti obuhvaćeno oko 100 radnika.
31.         Te mjere odgovaraju mjerama
aktivnog tržišta rada u skladu s definicijom prihvatljivih mjera iz
članka 3. Uredbe o EGF-u.
32.         Predviđa se da će
ukupni troškovi mjera iznositi 2 679 856 EUR, što uključuje
2 578 379 EUR za usluge prilagođene potrebama i
101 478 EUR za provedbu EGF-a (3,8 % ukupnih troškova). Ukupan financijski doprinos zatražen iz EGF-a
iznosi 1 339 928 EUR (50 % ukupnih troškova).
 Mjere || Predviđeni broj obuhvaćenih radnika || Predviđeni trošak po obuhvaćenom radniku (u EUR)* || Ukupni troškovi (EGF i nacionalno sufinanciranje) u (EUR)*
 Prilagođene usluge: ||   ||   ||
 (1) Pojedinačna pomoć pri traženju posla, vođenje predmeta i usluge pružanja općih informacija: ||   ||   ||
 –    Nalaženje novog posla (potpora/usmjeravanje/integracija): || 257 || 2 263 || 581 556
 –    Poticanje na traženje posla || 257 || 175 || 45 000
 –    Proaktivno traženje posla || 257 || 2 482 || 637 860
 (2) Osposobljavanje i prekvalifikacija: ||   ||   ||
 –    Integrirano osposobljavanje || 257 || 1 293 || 332 263
 –   Posebno osposobljavanje || 200 || 1 500 || 300 000
 –   Prijenos iskustva || 10 || 300 || 3000
 (3) Promicanje poduzetništva: ||   ||   ||
 –   Potpora za otvaranje poduzeća || 58 || 388 || 22 500
 –   Potpora za samozapošljavanje || 5 || 10 240 || 51 200
 –   Potpora za zajedničke projekte || 30 || 1833 || 55 000
 (4) Naknade: ||   ||   ||
 –    Naknada za preseljenje novozaposlene osobe || 20 || 5 000 || 100 000
 –    Poticaj za početak rada || 100 || 4 500 || 450 000
 Međuzbroj: || – || – || 2 578 379
 Izdatci za provedbu EGF-a: ||   ||   ||
 1. Aktivnosti pripreme || – || – || 30 000
 2. Upravljanje || – || – || 19 200
 3. Informiranje i promidžba || – || – || 18 500
 4. Aktivnosti kontrole || – || – || 33 778
 Međuzbroj: || – || – || 101 478
 Ukupni troškovi: || – || – || 2 679 856
 Doprinos iz EGF-a (50 % ukupnih troškova) || – || – || 1 339 928
 * zaokruženi iznosi.
33.         Belgijska su nadležna tijela
potvrdila da se mjerama nadopunjuju aktivnosti koje se financiraju iz
strukturnih fondova i da će se odgovarajućim mehanizmima
spriječiti dvostruko financiranje.
Datum na koji se započelo ili se
planira započeti s pružanjem usluga prilagođenih potrebama
obuhvaćenim radnicima
34.         Belgijska nadležna tijela
počela su pružati prilagođene usluge obuhvaćenim radnicima
31. kolovoza 2013. Izdatci za te mjere stoga zadovoljavaju kriterije
prihvatljivosti za financijski doprinos iz EGF-a od tog datuma.
Postupci za savjetovanje sa socijalnim
partnerima
35.         Uprava društva SGS Benelux i
sindikati u srpnju 2013. zaključili su socijalni plan kao dio postupka
provedbe kolektivnih otpuštanja. Socijalnim planom utvrđene su razne mjere
o kojima su se suglasili uključeni socijalni partneri. Kako je prethodno
navedeno, sindikati i bivši poslodavac (SGS Benelux) izravno su uključeni
u upravljanje odjelom za nalaženje novog posla i provedbu određenih mjera.
36.         Belgijska su nadležna tijela
potvrdila usklađenost kolektivnog otpuštanja viška radnika s uvjetima
navedenima u nacionalnom zakonodavstvu i zakonodavstvu EU-a.
Obavijesti o djelovanjima koja su
obvezatna na temelju nacionalnog zakonodavstva ili kolektivnih ugovora
37.         Na temelju belgijskog saveznog
zakonodavstva[21],
poduzeća koja provode kolektivna otpuštanja moraju otpuštenim radnicima
osigurati usluge potpore pri traženju zamjenskog posla. Te usluge moraju
trajati najmanje 30 sati tijekom tromjesečnog razdoblja u slučaju
radnika do 45 godina, odnosno najmanje 60 sati tijekom šestomjesečnog
razdoblja u slučaju radnika koji imaju 45 ili više godina. Svi radnici na
određeno radno vrijeme moraju sudjelovati u tim aktivnostima, osim u
slučaju posebnih odstupanja. Na temelju valonskog zakonodavstva[22], organizacije
predstavnika radnika mogu zatražiti od FOREM-a da osnuje odjel za nalaženje novog
posla radi pružanja potpore otpuštenim radnicima. Po pitanju osnivanja odjela
za nalaženje novog posla FOREM ima diskrecijsko pravo, a ni poslodavci ni
radnici ne moraju sudjelovati u mjerama koje taj odjel provodi. Međutim,
može se smatrati da se uslugama koje pružaju odjeli za nalaženje novog posla
ispunjuju pravne obveze povezane s uslugama potpore pri traženju zamjenskog
posla.
38.         Belgijska su nadležna tijela
potvrdila da:
–
financijskim doprinosom iz EGF-a neće se
zamijeniti mjere za koje su odgovorna poduzeća na temelju nacionalnog
zakonodavstva ili kolektivnih ugovora[23],
–
mjerama se osigurava potpora pojedinačnim
radnicima i ne upotrebljavaju se za restrukturiranje poduzeća ili sektora,
–
mjere se neće financirati iz drugih fondova
ili financijskih instrumenata Unije[24].
Sustavi upravljanja i kontrole
39.         Zahtjev sadržava detaljan opis
sustava upravljanja i kontrole kojim se utvrđuju nadležnosti
uključenih tijela. Upravljački odbor koji sačinjavaju sve
organizacije koje su uključene u provedbu mjera iz EGF-a osigurava
sveobuhvatno praćenje i koordinaciju. Financijskim doprinosom iz EGF-a
upravljat će ista tijela koja upravljaju i doprinosima iz ESF-a. Ta tijela
provode i postupke kontrole. Jedan entitet unutar Agencije za ESF Federacije
Valonija – Bruxelles (bivša francuska zajednica u Belgiji) djelovat će kao
upravljačko tijelo, dok će drugi izdvojeni entitet unutar Agencije za
ESF djelovati kao tijelo nadležno za plaćanje. Glavno tajništvo Federacije
Valonija – Bruxelles djelovat će kao tijelo nadležno za izdavanje potvrda,
a FOREM će djelovati kao posredničko tijelo.
Financiranje
40.         U članku 12. Uredbe
Vijeća (EU, Euratom) br. 1311/2013 kojom se uspostavlja višegodišnji
financijski okvir za razdoblje 2014. – 2020.[25] omogućuje se mobilizacija
Europskog fonda za prilagodbu globalizaciji (EGF) do godišnje gornje granice od
150 milijuna EUR (cijene iz 2011.) iznad odgovarajućih
naslova financijskog okvira.
41.         Uzimajući u obzir
najveći mogući iznos financijskog doprinosa iz EGF-a te
mogućnosti prenamjene odobrenih sredstava, Komisija predlaže mobilizaciju
EGF-a u ukupnom iznosu zatraženog doprinosa (1 339 928 EUR), što
predstavlja 50 % ukupnih troškova predloženih mjera.
42.         Predloženu odluku o mobilizacijii
EGF-a zajednički će donijeti Europski parlament i Vijeće, kao
što je utvrđeno u točki 13. Međuinstitucionalnog sporazuma
od 2. prosinca 2013. između Europskog parlamenta, Vijeća i
Komisije o proračunskoj disciplini, suradnji u proračunskim pitanjima
i dobrom financijskom upravljanju[26].
43.         Komisija zasebno upućuje
zahtjev za prijenos kako bi se u proračun za 2015. unijela odobrena
sredstva za određene preuzete obveze u skladu sa zahtjevima iz
točke 13. Međuinstitucionalnog sporazuma od 2. prosinca
2013.
Izvor odobrenih sredstava za
plaćanje
44.         Odobrena sredstva dodijeljena
proračunskoj liniji EGF-a u proračunu za 2015. upotrijebit će se
za pokrivanje iznosa od 1 339 928 EUR.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbu
globalizaciji u skladu s točkom 13. Međuinstitucionalnog
sporazuma od 2. prosinca 2013. između Europskog parlamenta,
Vijeća i Komisije o proračunskoj disciplini, suradnji u
proračunskim pitanjima i dobrom financijskom upravljanju
(zahtjev EGF/2013/011 BE/Saint-Gobain Sekurit iz Belgije)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Uredbu (EZ)
br. 1927/2006 Europskog parlamenta i Vijeća od 20. prosinca
2006. o osnivanju Europskog fonda za prilagodbu globalizaciji[27], a posebno njezin
članak 12. stavak 3.,
uzimajući u obzir
Međuinstitucionalni sporazum od 2. prosinca 2013. između
Europskog parlamenta, Vijeća i Komisije o proračunskoj disciplini, o
suradnji u vezi s proračunskim pitanjima i o dobrom financijskom
upravljanju[28],
a posebno njegovu točku 13.,
uzimajući u obzir prijedlog Europske
komisije[29],
budući da:
(1)       Europski fond za prilagodbu
globalizaciji (EGF) osnovan je radi davanja dodatne potpore radnicima
otpuštenima uslijed velikih strukturnih promjena u svjetskoj trgovini uzrokovanih
globalizacijom i radi pružanja pomoći prilikom njihove reintegracije na
tržište rada.
(2)       EGF ne smije premašiti
maksimalni godišnji iznos od 150 milijuna EUR (cijene iz 2011.), kao
što je utvrđeno u članku 12. Uredbe Vijeća (EU, Euratom)
br. 1311/2013 kojom se uspostavlja višegodišnji financijski okvir za
razdoblje od 2014. do 2020.[30].
(3)       Belgija je 19. prosinca
2013. predala zahtjev za mobilizaciju EGF-a u vezi s otpuštanjima u
poduzeću Saint-Gobain Sekurit Benelux SA te ga je do 4. srpnja 2014.
dopunjavala dodatnim podacima. Taj zahtjev ispunjuje uvjete za određivanje
financijskih doprinosa iz članka 10.
Uredbe (EZ) br. 1927/2006. Komisija stoga predlaže
oslobađanje iznosa od 1 339 928 EUR.
(4)       Sredstva iz EGF-a stoga bi se
trebala mobilizirati radi pružanja financijskog doprinosa povezanog sa
zahtjevom koji je podnijela Belgija.
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2015. Europski fond za prilagodbu globalizaciji
(EGF) upotrebljava se kako bi osigurao iznos od 1 339 928 EUR
odobrenih sredstava za plaćanje i za preuzete obveze.
Članak 2.
Ova Odluka objavljuje se u Službenom listu
Europske unije.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               SL L 406, 30.12.2006., str. 1.
[2]               Izvor: Međunarodna organizacija
proizvođača motornih vozila (OICA).
[3]               Prosječna godišnja stopa rasta.
[4]               Izvor: PwC AutoFacts. Registracije novih osobnih vozila.
[5]               Izvor: Istraživanje Syndexa, svibanj 2013.
[6]               Trakya Cam međutim posjeduje pogone za proizvodnju
automobilskog stakla u Bugarskoj i Rumunjskoj.
[7]               Izvor: Istraživanje Syndexa, svibanj 2013.
[8]               Vidi bazu podataka EGF-a dostupnu na http://ec.europa.eu/social/main.jsp?catId=582.

[9]               Vidi nacrte prijedloga Komisije o predmetima
EGF/2007/001 FR/dobavljači Peugeota (Odluka COM(2007) 415 završna verzija
od 12.7.2007.), EGF/2007/010 PT/Lisboa-Alentejo (Odluka COM(2009) 94 završna
verzija od 20.2.2008.), EGF/2008/002 ES/Delphi (Odluka COM(2008) 547 završna
verzija od 9.9.2008.), EGF/2008/004 ES/Castilla y León/Aragón automoción
(Odluka COM(2009) 150 završna verzija od 20.3.2009.), EGF/2009/007 SE/Volvo i
EGF/2009/009 AT/Steiermark (Odluka COM(2009) 602 završna verzija od 27.10.2009.),
EGF/2009/013 DE/Karmann (Odluka COM(2010) 7 završna verzija od 22.1.2010.),
EGF/2009/019 FR/Renault (Odluka COM(2011) 420 završna verzija od 11.7.2011.),
EGF/2010/002 ES/Cataluña automoción (Odluka COM(2010) 453 završna verzija od
2.9.2010.), EGF/2010/004 PL/Wielkopolskie Automotive (Odluka COM(2010) 616
završna verzija od 29.10.2010), EGF/2010/031 BE/General Motors Belgium (Odluka
COM(2011) 212 završna verzija od 14.4.2011.), EGF/2011/003 DE/Arnsberg and
Düsseldorf automotive (Odluka COM(2011) 447 završna verzija od 20.7.2011.),
EGF/2011/005 PT/Norte-Centro Automotive (Odluka COM(2011) 664 završna verzija
od 13.10.2011.), EGF/2012/004 ES/Grupo Santana (Odluka COM(2014) 116 završna
verzija od 5.3.2014.), EGF/2012/005 SE/Saab (Odluka COM(2012) 622 završna
verzija od 19.10.2012.), EGF/2013/006 PL/Fiat Auto Poland (zahtjev Komisiji
podnesen 23. srpnja 2013.), EGF/2013/012 BE/Ford Genk (zahtjev Komisiji
iznesen 23. prosinca 2013.).
[10]             Vidi zahtjev EGF/2013/012 BE/Ford Genk.
[11]             Glavne skupine prema Međunarodnoj standardnoj
klasifikaciji zanimanja (ISCO-08).
[12]             Za razliku od, primjerice, radnih mjesta na kojima rade
samozaposlene osobe.
[13]             Izvor: FOREM.
[14]             Vidi stavak 29.
[15]             Centres de compétences provode aktivnosti
osposobljavanja i dugoročna istraživanja te podižu svijest o
određenim zanimanjima ili sektorima. Osnovani su u partnerstvu s regijom
Valonijom, FOREM-om, socijalnim partnerima iz predmetnih sektora,
istraživačkim centrima i sveučilištima.
[16]             Vidi stavak 29.
[17]             Belgijska tijela u svojem su podnesku od 4. srpnja
2014. izmijenila proračun nekih mjera radi usklađivanja sa stvarnim
stanjem provedbe.
[18]             IFAPME (Institut wallon de Formation en Alternance et
des indépendants et Petites et Moyennes Entreprises) je javni institut za
osposobljavanje koji pruža dvojno osposobljavanje povezano s poslom u obliku
naukovanja i posebnih tečajeva za rukovoditelje malih i srednjih
poduzeća.
[19]             Program „Airbag” provodi Regija Valonija. Njime se osobama
koje žele postati samozaposleni radnici s punim radnim vremenom osiguravaju bespovratna
sredstva za početak poslovanja u vrijednosti do 12 500 EUR
tijekom razdoblja od dvije godine.
[20]             Broj obuhvaćenih radnika i proračun
predviđen za ovu mjeru procjenjuju se na temelju slične mjere koju je
proveo Saint-Gobain France, za koju je prosječna mjesečna plaća
bila oko 4 500 EUR.
[21]             Arrêté royal relatif à la gestion active des
restructurations du 9 mars 2006 (Belgisch Staatsblad / Moniteur Belge,
31.3.2006., éd. 2., str. 18309.)
[22]             Décret de la Région wallonne relatif au plan
d’accompagnement des reconversions du 29 janvier 2004 (Belgisch
Staatsblad / Moniteur Belge, 10.3.2004., str. 13547.).
[23]             Financijskim doprinosom iz EGF-a belgijskim će se
tijelima omogućiti da prošire pružanje usluga potpore pri traženju
zamjenskog posla izvan razdoblja za koje je to obvezatno te da provedu dodatne
mjere. Pri izračunavanju troškova raspoređenih na EGF, belgijska
tijela uzet će u obzir mjere provedene tijekom zakonski propisanog
obvezatnog razdoblja (to se odnosi samo na mjeru „Nalaženje novog posla (potpora/usmjeravanje/integracija)”.
Broj sati izvršenih usluga pružanja potpore pri traženju zamjenskog posla
tijekom obvezatnog razdoblja oduzet će se od ukupnog broja sati usluga
pružanja potpore pri traženju zamjenskog posla koji odgovara svakom ciljanom
korisniku.
[24]             Financijska potpora iz ESF-a dodijeljena je na temelju
osi 2.2 Operativnog programa za konvergenciju za 2008. – 2013.
projektu (EnTrain – En Transition-Reconversion-Accompagnement) kojim se
htjelo općenito razviti pedagoške metode za djelatnike odjela za nalaženje
novog posla.
[25]             SL L 347, 20.12.2013., str. 884.
[26]             SL C 373, 20.12.2013., str  1.
[27]             SL L 406, 30.12.2006., str. 1.
[28]             SL C 373, 20.12.2013., str  1.
[29]             SL C […], […], str. […].
[30]             SL L 347, 20.12.2013., str. 884.


				|

		52014PC0659

			Prijedlog ODLUKE VIJEĆA o sklapanju Sporazuma o znanstvenoj i tehnološkoj suradnji između Europske unije, Europske zajednice za atomsku energiju i Švicarske Konfederacije kojim se Švicarska Konfederacija pridružuje programu Obzor 2020. – Okvirnom programu za istraživanja i inovacije te programu za istraživanja i osposobljavanje Europske zajednice za atomsku energiju kojim se nadopunjuje Obzor 2020. i kojim se uređuje sudjelovanje Švicarske u aktivnostima ITER-a koje provodi Fuzija za energiju /* COM/2014/0659 final - 2014/0304 (NLE) */

			   	OBRAZLOŽENJE
1.           KONTEKST PRIJEDLOGA
Vijeće je 15. studenoga 2013.
ovlastilo Komisiju da započne pregovore, u ime Europske unije i Europske
zajednice za atomsku energiju, sa Švicarskom Konfederacijom kako bi sklopila
Sporazum između Europske unije, Europske zajednice za atomsku energiju i
Švicarske Konfederacije kojim se Švicarska Konfederacija pridružuje programu
Obzor 2020. – Okvirnom programu za istraživanja i inovacije te programu za
istraživanja i osposobljavanje Europske zajednice za atomsku energiju kojim se
nadopunjuje Obzor 2020., i kojim se uređuje sudjelovanje Švicarske u
aktivnostima ITER-a koje provodi Fuzija za energiju.
Pregovori su završeni 24. srpnja 2014.
Tekst Sporazuma nalazi se u Prilogu.
Komisija predlaže da Vijeće odluči o
sklapanju Sporazuma u ime Europske unije.
Za sklapanje Sporazuma u ime Europske
zajednice za atomsku energiju potreban je poseban prijedlog, u skladu s
člankom 101. stavkom 2. Ugovora o osnivanju EZAE-a.
Priložen je prijedlog odluke Vijeća o
sklapanju Sporazuma u ime Europske unije. Komisija predlaže da Vijeće:
–
sklopi Sporazum u ime Europske unije.
2.           PRAVNI ELEMENTI PRIJEDLOGA
Prijedlog odluke Vijeća temelji se na
članku 186. i članku 218. stavku 6.
točki (a) i stavcima 7. i 8. Ugovora o funkcioniranju Europske unije.

2014/0304 (NLE)
Prijedlog
ODLUKE VIJEĆA
o sklapanju Sporazuma o znanstvenoj i
tehnološkoj suradnji između Europske unije, Europske zajednice za atomsku
energiju i Švicarske Konfederacije kojim se Švicarska Konfederacija pridružuje
programu Obzor 2020. – Okvirnom programu za istraživanja i inovacije te
programu za istraživanja i osposobljavanje Europske zajednice za atomsku
energiju kojim se nadopunjuje Obzor 2020. i kojim se uređuje
sudjelovanje Švicarske u aktivnostima ITER-a koje provodi Fuzija za energiju
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 186. u vezi s
člankom 218. stavkom 6. točkom (a),
člankom 218. stavkom 7. i člankom 218. stavkom 8.
prvim podstavkom,
uzimajući u obzir prijedlog Europske
komisije,
uzimajući u obzir pristanak Europskog
parlamenta,
budući da:
(1)       Sporazum o znanstvenoj i
tehnološkoj suradnji između Europske unije, Europske zajednice za atomsku
energiju i Švicarske Konfederacije kojim se Švicarska Konfederacija pridružuje
programu Obzor 2020. – Okvirnom programu za istraživanja i inovacije te
programu za istraživanja i osposobljavanje Europske zajednice za atomsku
energiju kojim se nadopunjuje Obzor 2020., i kojim se uređuje
sudjelovanje Švicarske u aktivnostima ITER-a koje provodi Fuzija za energiju,
potpisan je u ime Europske unije [xx.xx.201x.], u skladu s Odlukom Vijeća
br. [xxx][1].
(2)       Sporazum je sklopljen u ime
Europske zajednice za atomsku energiju [xx.xx.201x.], u skladu s Odlukom
Vijeća br. [xxx][2].
(3)       Sporazum bi trebalo sklopiti
u ime Europske unije,
ODLUČILO JE:
Članak 1.
Sporazum o znanstvenoj i tehnološkoj suradnji
između Europske unije, Europske zajednice za atomsku energiju i Švicarske
Konfederacije kojim se Švicarska Konfederacija pridružuje programu
Obzor 2020. – Okvirnom programu za istraživanja i inovacije te programu za
istraživanja i osposobljavanje Europske zajednice za atomsku energiju kojim se
nadopunjuje Obzor 2020., i kojim se uređuje sudjelovanje Švicarske u
aktivnostima ITER-a koje provodi Fuzija za energiju, ovime se sklapa u ime
Europske unije.
Tekst Sporazuma priložen je ovoj Odluci.
Članak 2.
Predsjednik
Vijeća određuje osobu koja će biti ovlaštena, u ime Europske
unije, za obavješćivanje o stupanju Sporazuma na snagu, kako je predviđeno
člankom 15. stavkom 1. Sporazuma, kako bi se dala suglasnost Europske unije da bude vezana Sporazumom.

Članak 3.
Komisija donosi stajalište Europske unije koje
treba zastupati u Istraživačkom odboru Švicarske i Zajednica u pogledu
odluka Odbora donesenih u skladu s člankom 5. stavkom 2.
Sporazuma.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L […], […], str. […].
[2]               SL L […], […], str. […].
Sporazum o
znanstvenoj i tehnološkoj suradnji između Europske unije, Europske
zajednice za atomsku energiju i Švicarske Konfederacije kojim se Švicarska
Konfederacija pridružuje programu Obzor 2020. – Okvirnom programu za
istraživanja i inovacije te programu za istraživanja i osposobljavanje Europske
zajednice za atomsku energiju kojim se nadopunjuje Obzor 2020., i kojim se
uređuje sudjelovanje Švicarske Konfederacije u aktivnostima ITER-a koje
provodi Fuzija za energiju
EUROPSKA UNIJA i
EUROPSKA ZAJEDNICA ZA ATOMSKU ENERGIJU,

(dalje u tekstu: „Unija” i
„Euratom”),

s jedne strane,
i
ŠVICARSKA
KONFEDERACIJA,
(dalje u tekstu: „Švicarska“),
s druge strane,
(dalje u tekstu: „stranke”),
UZIMAJUĆI U OBZIR da su
bliski odnosi između Švicarske i Unije i Euratoma korisni za stranke,
UZIMAJUĆI U OBZIR važnost
znanstvenih i tehnoloških istraživanja za Uniju i Euratom i Švicarsku te
činjenicu da je strankama u interesu suradnja u tom području kako bi
se bolje iskoristila sredstva i izbjeglo nepotrebno udvostručivanje,
BUDUĆI DA Švicarska i Unija
i Euratom trenutačno provode istraživačke programe u područjima
od zajedničkog interesa,
BUDUĆI DA je Uniji i
Euratomu i Švicarskoj u interesu suradnja u tim programima radi obostrane
koristi,
UZIMAJUĆI U OBZIR da je
strankama u interesu poticanje uzajamnog pristupa njihovih istraživačkih
subjekata aktivnostima istraživanja i tehnološkog razvoja u Švicarskoj, s jedne
strane, i Okvirnom programu Unije za istraživanja i inovacije, programu za
istraživanja i osposobljavanje Euratoma te aktivnostima koje provodi Europsko
zajedničko poduzeće za ITER i razvoj energije fuzije[1] (dalje u tekstu:
„Fuzija za energiju”), s druge strane,
BUDUĆI DA su 1978. Europska
zajednica za atomsku energiju i Švicarska sklopile Sporazum o suradnji u
području kontrolirane termonuklearne fuzije i fizike plazme (dalje u
tekstu: „Sporazum o fuziji”),
BUDUĆI DA obje stranke žele
naglasiti obostrane koristi izvršenja Sporazuma o fuziji, u slučaju
Europske zajednice za atomsku energiju, ulogu Švicarske u unapređenju svih
elemenata fuzijskog programa Zajednice, posebno JET-a i ITER-a u razvoju
demonstracijskog reaktora DEMO, a u slučaju Švicarske, razvoj i
jačanje švicarskog programa i njegovu integraciju u europske i međunarodne
okvire,
BUDUĆI DA obje stranke
ponovno potvrđuju svoju želju da nastave s dugoročnom suradnjom u
području kontrolirane termonuklearne fuzije i fizike plazme na temelju
novog okvira i instrumenata kojima će se osigurati potpora istraživačkim
aktivnostima,
BUDUĆI DA se ovim Sporazumom
raskida i zamjenjuje Sporazum o fuziji,
BUDUĆI DA su stranke
8. siječnja 1986. sklopile Okvirni sporazum o znanstvenoj i
tehničkoj suradnji, koji je stupio na snagu 17. srpnja 1987.
(dalje u tekstu: „Okvirni sporazum”),
UZIMAJUĆI U OBZIR da se u
članku 6. Okvirnog sporazuma navodi da se suradnja kojoj se teži
Okvirnim sporazumom ostvaruje sklapanjem odgovarajućih sporazuma,
BUDUĆI
DA su Zajednice i Švicarska 25. lipnja 2007. potpisale Sporazum o
znanstvenoj i tehnološkoj suradnji između Europske zajednice i Europske
zajednice za atomsku energiju, s jedne strane, i Švicarske Konfederacije, s
druge strane,
BUDUĆI DA su Euratom i
Švicarska 12. prosinca 2012. sklopile Sporazum o znanstvenoj i
tehnološkoj suradnji između Europske zajednice za atomsku energiju, s
jedne strane, i Švicarske Konfederacije, s druge strane, kojim se Švicarska
Konfederacija pridružuje Okvirnom programu Europske zajednice za atomsku
energiju za aktivnosti u području nuklearnih istraživanja i osposobljavanja
(2012. – 2013.),
UZIMAJUĆI U OBZIR da je
člankom 9. stavkom 2. gore navedenih sporazuma predviđena
obnova sporazuma za sudjelovanje u novim višegodišnjim okvirnim programima za
istraživanje i tehnološki razvoj ili u drugim trenutačnim i budućim
aktivnostima, pod međusobno dogovorenim uvjetima,
BUDUĆI DA je Euratom sklopio
Sporazum o osnivanju Međunarodne organizacije za energiju fuzije ITER za
zajedničku provedbu projekta ITER; u skladu s člankom 21. tog
Sporazuma i sporazumima u obliku razmjene pisama između Europske zajednice
za atomsku energiju i Švicarske Konfederacije o primjeni Sporazuma o ITER-u,
Sporazuma o povlasticama i imunitetima za ITER i Sporazuma o širem pristupu na
državnom području Švicarske te o članstvu Švicarske u Europskom zajedničkom
poduzeću za ITER i razvoj energije fuzije od
22. studenoga 2007., taj se Sporazum primjenjuje na Švicarsku koja u
fuzijskom programu Euratoma sudjeluje kao potpuno pridružena treća država,
BUDUĆI DA je Euratom
član Europskog zajedničkog poduzeća za ITER i razvoj energije
fuzije koje je osnovano Odlukom Vijeća od 27. ožujka 2007.; u
skladu s člankom 2. te Odluke i sporazumima u obliku razmjene pisama
između Europske zajednice za atomsku energiju i Švicarske Konfederacije o
primjeni Sporazuma o ITER-u, Sporazuma o povlasticama i imunitetima za ITER i
Sporazuma o širem pristupu na državnom području Švicarske te o
članstvu Švicarske u Europskom zajedničkom poduzeću za ITER i
razvoj energije fuzije od 28. studenoga 2007., Švicarska je postala
članicom tog zajedničkog poduzeća kao treća država koja je
svoj istraživački program pridružila fuzijskom programu Euratoma,
BUDUĆI DA je Euratom sklopio
Sporazum između Europske zajednice za atomsku energiju i vlade Japana o
zajedničkoj provedbi aktivnosti šireg pristupa u području
istraživanja energije fuzije; u skladu s člankom 26. tog Sporazuma,
Sporazum se primjenjuje na Švicarsku koja u fuzijskom programu Euratoma
sudjeluje kao potpuno pridružena treća država,
BUDUĆI
DA je program Unije „Obzor 2020. – Okvirni program za istraživanja i
inovacije (2014. – 2020.)” (dalje u tekstu: „Obzor 2020.”)
donesen Uredbom (EU) br. 1291/2013[2]
Europskog parlamenta i Vijeća, Posebni program za provedbu programa
Obzor 2020. donesen je Odlukom Vijeća br. 743/2013.[3], program za
istraživanja i osposobljavanje Europske zajednice za atomsku energiju
(2014. – 2018.) kojim se nadopunjuje Obzor 2020. (dalje u
tekstu: „program Euratoma”) donesen je Uredbom Vijeća (Euratom)
br. 1314/2013[4],
pravila za sudjelovanje u programu Obzor 2020. i programu Euratoma te
širenje njihovih rezultata donesena su Uredbom (EU) br. 1290/2013
Europskog parlamenta i Vijeća[5],
Uredba (EZ) br. 294/2008 o osnivanju Europskog instituta za inovacije i
tehnologiju (dalje u tekstu: „Uredba o EIT-u”) izmijenjena je Uredbom (EU) br. 1292/2013
Europskog parlamenta i Vijeća[6],
odluka o uspostavi temelja za financiranje aktivnosti povezanih s ITER-om u
razdoblju 2014. – 2020. donesena je Odlukom Vijeća
2013/791/Euratom[7]
o izmjeni Odluke 2007/198/Euratom o osnivanju Europskog zajedničkog
poduzeća za ITER i razvoj energije fuzije i davanju povlastica tom
poduzeću,
BUDUĆI DA, ne dovodeći
u pitanje odredbe Ugovora o funkcioniranju Europske unije i Ugovora o osnivanju
Europske zajednice za atomsku energiju, ovaj Sporazum i sve aktivnosti koje se
poduzimaju na temelju njega neće ni na koji način utjecati na ovlasti
država članica da poduzimaju bilateralne aktivnosti sa Švicarskom u
području znanosti, tehnologije, istraživanja i razvoja te da, prema
potrebi, sklapaju sporazume u tu svrhu,
SPORAZUMJELE
SU SE KAKO SLIJEDI:
ČLANAK 1.
Predmet
1.
Uvjeti
sudjelovanja Švicarske u provedbi prvog stupa programa Obzor 2020.,
aktivnosti u okviru posebnog cilja „Širenje izvrsnosti i sudjelovanja” i
programa Euratoma za razdoblje 2014. – 2018. te u aktivnostima
Europskog zajedničkog poduzeća za ITER i razvoj energije fuzije
(dalje u tekstu: „Fuzija za energiju”) za razdoblje 2014. – 2020.
utvrđuju se ovim Sporazumom.
1.a
  Podložno članku 13. stavku 3.c, ovim se Sporazumom
utvrđuju uvjeti sudjelovanja Švicarske u provedbi cijelog programa
Obzor 2020. i programa Euratoma za razdoblje 2014. – 2018. te u
aktivnostima Europskog zajedničkog poduzeća za ITER i razvoj energije
fuzije u razdoblju 2014. – 2020. od 1. siječnja 2017.
2.
Pravni
subjekti s poslovnim nastanom u Švicarskoj mogu sudjelovati u programima
obuhvaćenima ovim Sporazumom i u aktivnostima koje provodi Fuzija za
energiju pod uvjetima iz članka 7.
3.
Od
1. siječnja 2017. pravni subjekti s poslovnim nastanom u
Švicarskoj mogu sudjelovati u aktivnostima Zajedničkog istraživačkog
centra Unije ako to sudjelovanje nije obuhvaćeno stavkom 1.
4.
Pravni
subjekti s poslovnim nastanom u Uniji, uključujući Zajednički
istraživački centar, mogu sudjelovati u istraživačkim programima
i/ili projektima u Švicarskoj čije su teme istovrijedne onima programa
navedenih u stavku 1. te, od 1. siječnja 2017., programa
navedenih u stavku 1.a.
5.
Za
potrebe ovog Sporazuma:
a)
„pravni subjekt” znači bilo koja fizička osoba ili bilo koja pravna
osoba osnovana i priznata kao takva u skladu s nacionalnim pravom, pravom Unije
ili međunarodnim pravom, koja ima pravnu osobnost i koja može,
djelujući u svoje ime, izvršavati prava i preuzimati obveze;
b)
„programi obuhvaćeni ovim Sporazumom” znači aktivnosti iz
područja prvog stupa programa Obzor 2020., aktivnosti u okviru
posebnog cilja „Širenje izvrsnosti i sudjelovanja” i program Euratoma za
razdoblje 2014. – 2018. ili, podložno članku 13.
stavku 3.c, cijeli program Obzor 2020. i program Euratoma za razdoblje
2014. – 2018. od 1. siječnja 2017.;
c)
„prvi stup programa Obzor 2020.” znači aktivnosti u okviru posebnih
ciljeva nabrojenih u dijelu I. Priloga I. Uredbi (EU)
br. 1291/2013 Europskog  parlamenta i Vijeća, tj. Europsko
istraživačko vijeće, aktivnosti Marie Skłodowska-Curie,
buduće tehnologije i tehnologije u nastajanju te istraživačke
infrastrukture.
ČLANAK 2.
Oblici i
načini suradnje
1.         Suradnja se odvija u sljedećim
oblicima:
a)  sudjelovanje
pravnih subjekata s poslovnim nastanom u Švicarskoj u programima
obuhvaćenima ovim Sporazumom u skladu s uvjetima iz pravila o sudjelovanju
u tim programima i širenju njihovih rezultata te u svim aktivnostima koje
provodi Fuzija za energiju u skladu s uvjetima koje je utvrdilo to
zajedničko poduzeće.
      Ako Unija donese odredbe za provedbu
članaka 185. i 187. Ugovora o funkcioniranju Europske unije (UFEU)[8], Švicarska može
sudjelovati u pravnim strukturama stvorenima na temelju tih odredbi, u skladu s
odlukama i uredbama koje su donesene ili će biti donesene u svrhu
stvaranja tih pravnih struktura. Podložno članku 13. stavku 3.c,
ova se odredba primjenjuje tek od 1. siječnja 2017.
      Pravni subjekti s poslovnim nastanom u
Švicarskoj mogu sudjelovati, kao subjekti iz pridružene zemlje, u neizravnim
aktivnostima na temelju članaka 185. i 187. UFEU-a. Podložno
članku 13. stavku 3.c, ova se odredba primjenjuje tek od
1. siječnja 2017.
      Uredba (EZ) br. 294/2008 Europskog
parlamenta i Vijeća kako je izmijenjena Uredbom (EU) br. 1292/2013
Europskog parlamenta i Vijeća primjenjuje se na sudjelovanje pravnih
subjekata s poslovnim nastanom u Švicarskoj u zajednicama znanja i inovacija.
      Švicarske se sudionike poziva na forum
dionika Europskog instituta za inovacije i tehnologiju (EIT);
b)  financijski
doprinos Švicarske proračunima programa rada donesenih za provedbu
programa obuhvaćenih ovim Sporazumom i aktivnostima koje provodi Fuzija za
energiju, kako je utvrđeno u članku 4. stavku 2.;
c)  sudjelovanje
pravnih subjekata s poslovnim nastanom u Uniji u švicarskim istraživačkim
programima i/ili projektima o kojima je odluku donijelo Savezno vijeće, s
temama koje su istovrijedne temama programa obuhvaćenih ovim Sporazumom i
aktivnostima koje provodi Fuzija za energiju, sukladno uvjetima
utvrđenima u odgovarajućim švicarskim propisima i uz suglasnost
partnera u konkretnom projektu i voditelja odgovarajućeg švicarskog
programa. Pravni subjekti s poslovnim nastanom u Uniji koji sudjeluju u
švicarskim istraživačkim programima i/ili projektima pokrivaju svoje
vlastite troškove, uključujući svoj razmjerni udio u administrativnim
i općim troškovima upravljanja projektom.
2.         Uz
pravodobno dostavljanje informacija i dokumentacije o provedbi programa
obuhvaćenih ovim Sporazumom i aktivnosti koje provodi Fuzija za energiju
te švicarskih programa i/ili projekata, suradnja među strankama može
uključivati sljedeće oblike i načine:
a)    redovite
razmjene stajališta o smjernicama istraživačke politike te prioritetima i
planovima u Švicarskoj i u Uniji i Euratomu;
b)      razmjene
stajališta o mogućnostima i razvoju suradnje;
c)      pravodobne
razmjene informacija o provedbi istraživačkih programa i projekata u
Švicarskoj i u Uniji i Euratomu te o rezultatima rada izvedenog na temelju ovog
Sporazuma;
d)     zajedničke
sastanke i zajedničke izjave kao rezultat tih sastanaka;
e)      posjete
i razmjene istraživača, inženjera i tehničara;
f)       redovite
kontakte i praćenje među voditeljima programa ili projekata u
Švicarskoj i u Uniji i Euratomu;
g)      sudjelovanje
stručnjaka na seminarima, simpozijima i radionicama;
h)  pravovremene
razmjene informacija o aktivnostima ITER-a na sličan način kao za
države članice.
ČLANAK 3.
Prava
intelektualnog vlasništva i obveze
1.
Podložno
Prilogu A i mjerodavnom pravu, pravni subjekti s poslovnim nastanom u
Švicarskoj koji sudjeluju u programima obuhvaćenima ovim Sporazumom i
aktivnostima koje provodi Fuzija za energiju, u pogledu vlasništva nad
informacijama, njihova iskorištavanja i širenja te intelektualnog vlasništva
koji proizlaze iz tog sudjelovanja imaju jednaka prava i obveze kao i pravni
subjekti s poslovnim nastanom u Uniji koji sudjeluju u predmetnim
istraživačkim programima i aktivnostima. Ova se odredba ne primjenjuje na
rezultate projekata započetih prije privremene primjene ovog Sporazuma.
2.
Podložno
Prilogu A i mjerodavnom pravu, pravni subjekti s poslovnim nastanom u
Uniji koji sudjeluju u švicarskim istraživačkim programima i/ili
projektima, kako je predviđeno člankom 2. stavkom 1.
točkom (c), u pogledu vlasništva nad informacijama, njihova
iskorištavanja i širenja te intelektualnog vlasništva koji proizlaze iz tog
sudjelovanja imaju jednaka prava i obveze kao i pravni subjekti s poslovnim
nastanom u Švicarskoj koji sudjeluju u predmetnim programima i/ili projektima.
Ova se odredba ne primjenjuje na rezultate projekata započetih prije
privremene primjene ovog Sporazuma.
3.
Za
potrebe ovog Sporazuma „intelektualno vlasništvo” ima značenje definirano
u članku 2. Konvencije o osnivanju Svjetske organizacije za
intelektualno vlasništvo, potpisane u Stockholmu 14. srpnja 1967.
ČLANAK
4.
Financijske
odredbe
1.         Financijski
doprinos Švicarske koji proizlazi iz sudjelovanja u provedbi programa
obuhvaćenih ovim Sporazumom i u aktivnostima
koje provodi Fuzija za energiju utvrđuje se razmjerno iznosu te povrh
iznosa koji je svake godine raspoloživ u općem proračunu Europske
unije za odobrena sredstva za ispunjenje financijskih obveza Komisije koje
proizlaze iz poslova koje je potrebno izvršiti u oblicima potrebnima za
provedbu, funkcioniranje i rad programa obuhvaćenih ovim Sporazumom te
upravljanje njima.
Europska unija
zadržava pravo na korištenje odobrenim sredstvima za poslovanje i za
administrativne rashode iz doprinosa Švicarske programima obuhvaćenima
ovim Sporazumom i svim aktivnostima koje provodi Fuzija za energiju u skladu s
potrebama tih programa i aktivnosti.
2.         Osim
za navedeno u drugoj rečenici ovog stavka, faktor proporcionalnosti kojim
se uređuje doprinos Švicarske na temelju ovog Sporazuma izračunava se
tako da se odredi omjer između bruto domaćeg proizvoda Švicarske po
tržišnim cijenama i zbroja bruto domaćih proizvoda država članica
Europske unije po tržišnim cijenama. Faktor proporcionalnosti kojim se
uređuje doprinos Švicarske aktivnostima koje provodi Fuzija za energiju i
dijelu programa Euratoma za fuziju izračunava se tako da se odredi omjer
između bruto domaćeg proizvoda Švicarske po tržišnim cijenama i
zbroja bruto domaćih proizvoda država članica Europske unije i
Švicarske po tržišnim cijenama.
Ti se omjeri
izračunavaju na temelju najnovijih statističkih podataka Eurostata
koji su dostupni na dan objave nacrta proračuna Europske unije za istu
godinu.
3.         Pravila
kojima se uređuje financijski doprinos Švicarske utvrđena su u
Prilogu B.
ČLANAK 5.
Istraživački
odbor Švicarske i Zajednica
1.
Istraživački
odbor Švicarske i Zajednica osnovan Okvirnim sporazumom pregledava, ocjenjuje i
osigurava pravilnu provedbu ovog Sporazuma. Sva pitanja koja proizlaze iz
provedbe ili tumačenja ovog Sporazuma upućuju se tom odboru.
2.
Odbor
može odlučiti o izmjeni upućivanja na akte Unije iz Priloga C.
3.         Odbor
se sastaje na zahtjev bilo koje stranke. Odbor će djelovati na trajnoj
osnovi, razmjenom dokumenata i e-pošte te drugim sredstvima komunikacije.
ČLANAK 6.
Sudjelovanje u
odborima
1.         Predstavnici
Švicarske sudjeluju kao promatrači u odborima za provedbu programa
obuhvaćenih ovim Sporazumom. Sudjelovanje mora biti u skladu s
poslovnicima tih odbora. Švicarsku se obavješćuje o rezultatima glasovanja
u tim odborima. Sudjelovanje iz ovog stavka odvija se na isti način kao i
sudjelovanje predstavnika država članica Europske unije, uključujući
postupke za primanje informacija i dokumentacije.
2.         Predstavnici
Švicarske sudjeluju kao promatrači u Vijeću guvernera
Zajedničkog istraživačkog centra. Sudjelovanje mora biti u skladu s
poslovnikom Vijeća guvernera Zajedničkog istraživačkog centra.
3.         Putne
troškove i dnevnice predstavnika Švicarske koji sudjeluju u sjednicama odbora i
Vijeća iz stavaka 1. i 2. nadoknađuje Komisija na istoj osnovi te u
skladu s postupcima koji su trenutačno na snazi za predstavnike država
članica Europske unije.
4.         Predstavnici
Švicarske sudjeluju u tijelima Fuzije za energiju. Sudjelovanje mora biti u
skladu sa statutima Fuzije za energiju, uključujući njihove odredbe o
glasačkim pravima.
5.         Sudjelovanje
predstavnika Švicarske u Odboru za europski istraživački prostor i
inovacije (ERAC) i skupinama povezanima s europskim istraživačkim
prostorom mora biti u skladu s poslovnikom Odbora i tih skupina.
ČLANAK 7.
Sudjelovanje
1.         Ne
dovodeći u pitanje odredbe članka 3., pravni subjekti s
poslovnim nastanom u Švicarskoj koji sudjeluju u programima obuhvaćenima
ovim Sporazumom i aktivnostima koje provodi Fuzija za energiju imaju jednaka
ugovorna prava i obveze kao i subjekti s poslovnim nastanom u Uniji.
2.         Za
pravne subjekte s poslovnim nastanom u Švicarskoj, uvjeti koji se primjenjuju
na podnošenje i ocjenjivanje prijedloga te na dodjelu i sklapanje sporazuma o
dodjeli bespovratnih sredstava i/ili ugovora u okviru programa obuhvaćenih
ovim Sporazumom i aktivnosti koje provodi Fuzija za energiju isti su kao oni koji
se primjenjuju na sporazume o dodjeli bespovratnih sredstava i/ili ugovore koji
se sklapaju u okviru istih programa ili aktivnosti koje provodi Fuzija za
energiju s pravnim subjektima s poslovnim nastanom u Uniji.
3.         Pravni
subjekti s poslovnim nastanom u Švicarskoj mogu se koristiti financijskim
instrumentima uspostavljenima u okviru programa obuhvaćenih ovim
Sporazumom.
4.         Prilikom
izbora ocjenjivača ili stručnjaka u okviru programa obuhvaćenih
ovim Sporazumom i za aktivnosti koje provodi Fuzija za energiju razmatra se
odgovarajući broj švicarskih stručnjaka, uzimajući u obzir
odgovarajuće vještine i znanje za zadaće koje im se dodjeljuju.
5.         Ne
dovodeći u pitanje odredbe članka 1. stavka 4.,
članka 2. stavka 1. točke (c) i članka 3.
stavka 2. te postojeće propise i poslovnike, pravni subjekti s
poslovnim nastanom u Uniji mogu sudjelovati u programima i/ili projektima
švicarskih istraživačkih programa i aktivnosti iz članka 2.
stavka 1. točke (c) pod istim uvjetima kao i švicarski partneri.
Švicarska tijela mogu uvjetovati sudjelovanje u projektu jednog ili više
pravnih subjekata s poslovnim nastanom u Uniji zajedničkim sudjelovanjem
barem jednog subjekta s poslovnim nastanom u Švicarskoj.
ČLANAK
8.
Mobilnost
Svaka se stranka
obvezuje, sukladno postojećim propisima i sporazumima koji su na snazi,
jamčiti ulazak i boravak – u mjeri u kojoj je to nužno za uspješno
dovršenje predmetne aktivnosti – određenog broja svojih istraživača
koji u Švicarskoj i u Uniji sudjeluju u aktivnostima obuhvaćenima ovim
Sporazumom.
ČLANAK
9.
Revizija
i buduća suradnja
1.
Ako
Unija ili Euratom revidiraju ili prošire svoje istraživačke programe ili
aktivnosti Fuzije za energiju, ovaj se Sporazum može revidirati ili proširiti
pod međusobno dogovorenim uvjetima. Stranke razmjenjuju informacije i
mišljenja o svakoj takvoj reviziji ili proširenju, kao i o svim pitanjima koja
izravno ili neizravno utječu na suradnju Švicarske u područjima u
okviru programa obuhvaćenih ovim Sporazumom i aktivnosti koje provodi
Fuzija za energiju. Švicarsku se obavješćuje o točnom sadržaju
revidiranih ili proširenih programa ili aktivnosti u roku od dva tjedna nakon
što ih Unija i Euratom donesu. U slučaju takve revizije ili proširenja
istraživačkih programa ili aktivnosti, Švicarska može raskinuti ovaj Sporazum
dostavljanjem obavijesti šest mjeseci unaprijed. Stranke dostavljaju obavijest
o svakoj namjeri raskida ili produženja ovog Sporazuma u roku od tri mjeseca
nakon što Unija ili Euratom donesu odluku.
2.
Ako
Unija ili Euratom donesu nove višegodišnje okvirne programe za istraživanje i
tehnološki razvoj ili novu odluku o financiranju aktivnosti Fuzije za energiju,
ovaj se Sporazum može obnoviti ili se o njemu može ponovno pregovarati pod
uvjetima o kojima se stranke međusobno dogovore. Stranke u okviru Istraživačkog
odbora Švicarske i Zajednica razmjenjuju informacije i mišljenja o pripremi
takvih programa ili o drugim trenutačnim i budućim istraživačkim
aktivnostima, uključujući one koje provodi Fuzija za energiju.
ČLANAK
10.
Odnos
prema drugim međunarodnim sporazumima
1.
Odredbe
ovog Sporazuma primjenjuju se ne dovodeći u pitanje prednosti
predviđene drugim međunarodnim sporazumima kojima je obvezana jedna
od stranaka i koji vrijede samo za pravne subjekte s poslovnim nastanom na
državnom području te stranke.
2.
Pravni
subjekt s poslovnim nastanom u drugoj zemlji pridruženoj Obzoru 2020.
(dalje u tekstu: „pridružena zemlja”) ili programu Euratoma ima jednaka prava i
obveze na temelju ovog Sporazuma kao i pravni subjekti s poslovnim nastanom u
državi članici, pod uvjetom da je navedena pridružena zemlja u kojoj
subjekt ima poslovni nastan pristala pravnim subjektima iz Švicarske priznati
jednaka prava i obveze.
ČLANAK
11.
Teritorijalna
primjena
Ovaj se Sporazum
primjenjuje, s jedne strane, na državna područja na koja se primjenjuju
Ugovor o funkcioniranju Europske unije i Ugovor o osnivanju Europske zajednice
za atomsku energiju te pod uvjetima utvrđenima u tim ugovorima i, s druge
strane, na državno područje Švicarske.
ČLANAK
12.
Prilozi
Prilozi
A, B i C čine sastavni dio ovog Sporazuma.
ČLANAK
13.
Izmjena
i raskid Sporazuma
1.
Ovaj
se Sporazum primjenjuje za vrijeme trajanja programa Obzor 2020., do
31. prosinca 2018. za program Euratoma i do
31. prosinca 2020. za aktivnosti koje provodi Fuzija za energiju.
Neovisno o
stavku 3. u nastavku, tijekom razdoblja od
1. siječnja 2019. do 31. ožujka 2019. svaka stranka
može dostavljanjem pisane obavijesti raskinuti ovaj Sporazum za aktivnosti koje
provodi Fuzija za energiju. U tom se slučaju Sporazum prestaje primjenjivati
31. prosinca 2018. za te aktivnosti.
Ovaj se Sporazum
automatski produljuje i primjenjuje pod istim uvjetima na program Euratoma za
razdoblje 2019. – 2020., osim ako jedna stranka dostavi obavijest o
svojoj odluci da ne proširi ovaj Sporazum na taj program u roku od tri mjeseca
nakon donošenja programa Euratoma za razdoblje 2019. – 2020. U
slučaju takve obavijesti, ovaj se Sporazum 31. prosinca 2018.
prestaje primjenjivati na program Euratoma, ne dovodeći u pitanje sudjelovanje
Švicarske u programu Obzor 2020. i aktivnostima koje provode Fuzija za
energiju.
2.
Izmjene
ovog Sporazuma moguće su samo u pisanom obliku i uz zajednički
pristanak stranaka. Postupak za stupanje na snagu izmjena isti je kao i
postupak koji se primjenjuje na ovaj Sporazum.
3.
Svaka
stranka može u bilo kojem trenutku raskinuti ovaj Sporazum, uz uvjet
dostavljanja pisane obavijesti šest mjeseci unaprijed.
3.a
  U slučaju raskida Sporazuma između Europske zajednice i njezinih
država članica, s jedne strane, i Švicarske Konfederacije, s druge strane,
o slobodnom kretanju osoba, ovaj se Sporazum prestaje primjenjivati istog
datuma kad i navedeni Sporazum. U tu svrhu nije potrebna prethodna pisana
obavijest.
3.b
  Ovaj Sporazum prestaje se primjenjivati ako Švicarska ne dostavi obavijest
potrebnu za stupanje na snagu Protokola o proširenju na Hrvatsku Sporazuma
između Europske zajednice i njezinih država članica, s jedne strane,
i Švicarske Konfederacije, s druge strane, o slobodnom kretanju osoba u roku od
šest mjeseci nakon završetka unutarnjih postupaka u Švicarskoj. U tu svrhu nije
potrebna prethodna pisana obavijest.
3.c
 Ovaj se Sporazum prestaje primjenjivati s retroaktivnim učinkom od
31. prosinca 2016. ako Švicarska ne ratificira Protokol o proširenju
na Hrvatsku Sporazuma između Europske zajednice i njezinih država
članica, s jedne strane, i Švicarske Konfederacije, s druge strane, o
slobodnom kretanju osoba do 9. veljače 2017. Ako Švicarska
Konfederacija ratificira navedeni Protokol, ovaj se Sporazum od
1. siječnja 2017. primjenjuje na cijeli program
Obzor 2020., program Euratoma za razdoblje 2014. – 2018. i
aktivnosti koje provodi Fuzija za energiju.
4.
Projekti
i aktivnosti koji su u tijeku u vrijeme raskida i/ili isteka ovog Sporazuma
nastavljaju se do svojeg završetka, pod uvjetima utvrđenima ovim
Sporazumom. Svaku drugu posljedicu raskida stranke rješavaju uz zajedničku
suglasnost.
ČLANAK
14.
Klauzula
o preispitivanju
U četvrtoj
godini nakon što se ovaj Sporazum počne primjenjivati, stranke
zajednički preispituju provedbu Sporazuma, uključujući faktor
proporcionalnosti kojim se uređuje financijski doprinos Švicarske, na
temelju podataka o sudjelovanju pravnih subjekata s poslovnim nastanom u
Švicarskoj u izravnim i neizravnim aktivnostima u okviru programa
obuhvaćenih ovim Sporazumom u razdoblju od 2014. do 2016. i aktivnostima
Fuzije za energiju.
ČLANAK
15.
Stupanje
na snagu i privremena primjena
1.         Stranke
ratificiraju ili sklapaju ovaj Sporazum u skladu sa svojim pravilima. Sporazum
stupa na snagu na dan posljednje obavijesti o dovršetku postupaka koji su
potrebni u tu svrhu.
Za pridruživanje
Švicarske programu Obzor 2020., privremena primjena ovog Sporazuma
počinje kada ga potpišu predstavnici Švicarske i Unije.
Za pridruživanje
Švicarske programu Euratoma i aktivnostima Fuzije za energiju, privremena
primjena ovog Sporazuma počinje kada Švicarska potpiše Sporazum i Euratom
obavijesti Švicarsku o dovršetku postupaka potrebnih za sklapanje Sporazuma.
Privremena
primjena proizvodi učinke od 15. rujna 2014. S pravnim
subjektima s poslovnim nastanom u Švicarskoj postupa se kao sa subjektima iz
pridružene zemlje u smislu članka 2. stavka 1.
točke 3. Uredbe (EU) br. 1290/2013 Europskog parlamenta i
Vijeća o utvrđivanju pravila za sudjelovanje u programu
Obzor 2020. i širenje njegovih rezultata za potrebe javnih poziva na
podnošenje prijedloga ili ograničenih poziva na podnošenje prijedloga,
postupaka nabave ili natječaja u okviru programa obuhvaćenih ovim
Sporazumom s rokom 15. rujna 2014. ili kasnije.
Ako pravni subjekti
s poslovnim nastanom u Švicarskoj nisu prihvatljivi za financiranje u okviru
javnih poziva na podnošenje prijedloga ili ograničenih poziva na
podnošenje prijedloga ili natječaja u okviru programa obuhvaćenih
ovim Sporazumom koji se financiraju iz proračuna za 2015., na temelju
članka 10. stavka 1. točke (a) Uredbe (EU)
br. 1290/2013 Europskog parlamenta i Vijeća o utvrđivanju
pravila za sudjelovanje u programu Obzor 2020. i širenje njegovih
rezultata, za izračun financijskog doprinosa Švicarske za 2015. u skladu s
Prilogom B ovom Sporazumu proračun odgovarajućeg programa
smanjuje se za proračun tih javnih poziva na podnošenje prijedloga ili
ograničenih poziva na podnošenje prijedloga ili natječaja.
2.         U
slučaju da jedna stranka obavijesti drugu da neće sklopiti ili
ratificirati ovaj Sporazum, ovime je usuglašeno da:
–    Unija
i Euratom Švicarskoj nadoknađuju njezin doprinos općem proračunu
Europske unije, kako je predviđeno u članku 2. stavku 1.
točki (b),
–
  međutim, sredstva koja su Unija i Euratom već
odobrili tijekom privremene primjene ovog Sporazuma za sudjelovanje pravnih
subjekata s poslovnim nastanom u Švicarskoj u neizravnim aktivnostima ili za
sudjelovanje u aktivnostima koje provodi Fuzija za energiju Unija i Euratom
oduzimaju od gore navedene nadoknade,
–    projekti
i aktivnosti koji su započeti tijekom privremene primjene i koji su još u
tijeku u trenutku navedene obavijesti nastavljaju se do svojeg završetka pod
uvjetima utvrđenima u ovom Sporazumu.
ČLANAK
16.
Odnos
prema Sporazumu o fuziji iz 1978.
1.
Od
trenutka privremene primjene ovog Sporazuma obustavlja se Sporazum o suradnji u
području kontrolirane termonuklearne fuzije i fizike plazme iz 1978.

2.
Od
trenutka stupanja na snagu ovog Sporazuma raskida se i zamjenjuje Sporazum o
suradnji u području kontrolirane termonuklearne fuzije i fizike plazme iz
1978.
Ovaj je Sporazum
sastavljen u po dva primjerka na bugarskom, češkom, danskom, engleskom,
estonskom, finskom, francuskom, grčkom, hrvatskom, latvijskom, litavskom,
mađarskom, malteškom, nizozemskom, njemačkom, poljskom, portugalskom,
rumunjskom, slovačkom, slovenskom, španjolskom, švedskom i talijanskom
jeziku, pri čemu je svaki od tih tekstova jednako vjerodostojan.
PRILOG A
NAČELA
DODJELE
PRAVA
INTELEKTUALNOG VLASNIŠTVA
I.         PRAVA
INTELEKTUALNOG VLASNIŠTVA PRAVNIH SUBJEKATA STRANAKA
1.
Svaka
stranka osigurava da se prema pravima intelektualnog vlasništva pravnih
subjekata druge stranke koji sudjeluju u aktivnostima koje se provode na
temelju ovog Sporazuma te prema pravima i obvezama koje proizlaze iz tog
sudjelovanja postupa u skladu s mjerodavnim međunarodnim konvencijama koje
se primjenjuju na stranke, posebno u skladu sa Sporazumom TRIPS (Sporazum o
trgovinskim aspektima prava intelektualnog vlasništva kojim upravlja Svjetska
trgovinska organizacija), Bernskom konvencijom (Pariški akt iz 1971.) i
Pariškom konvencijom (Stockholmski akt iz 1967.).
2.
Pravni
subjekti s poslovnim nastanom u Švicarskoj koji sudjeluju u neizravnim
aktivnostima u okviru programa obuhvaćenih ovim Sporazumom imaju prava
intelektualnog vlasništva i obveze u skladu s Uredbom (EU) br. 1290/2013
Europskog parlamenta i Vijeća o utvrđivanju pravila za sudjelovanje u
Obzoru 2020. i širenje njegovih rezultata te s odredbama programa
Obzor 2020. i sporazuma o dodjeli bespovratnih sredstava Euratoma.
3.
Pravni
subjekti s poslovnim nastanom u Švicarskoj koji sudjeluju u aktivnostima koje
provodi Fuzija za energiju imaju prava intelektualnog vlasništva i obveze u
skladu s pravilima o pravima intelektualnog vlasništva i širenju informacija i
s financijskim pravilima koje donosi Fuzija za energiju.
4.
Pravni
subjekti s poslovnim nastanom u Švicarskoj koji sudjeluju u neizravnim
aktivnostima u okviru Obzora 2020. koje se provode na temelju članaka
185. i 187. UFEU-a imaju prava intelektualnog vlasništva i obveze u skladu s
Uredbom (EU) br. 1290/2013 Europskog parlamenta i Vijeća o
utvrđivanju pravila za sudjelovanje u Obzoru 2020. i širenje njegovih
rezultata te s odredbama mjerodavnih sporazuma o dodjeli bespovratnih sredstava,
kao i s drugim mjerodavnim pravilima ako su primjenjiva.
5.
Pravni
subjekti s poslovnim nastanom u državi članici Europske unije koji
sudjeluju u švicarskim istraživačkim programima i/ili projektima imaju
jednaka prava intelektualnog vlasništva i obveze kao i pravni subjekti s
poslovnim nastanom u Švicarskoj koji sudjeluju u tim istraživačkim
programima ili projektima.
II.       PRAVA
INTELEKTUALNOG VLASNIŠTVA STRANAKA I RAZMJENA INFORMACIJA MEĐU NJIMA
1.
Osim
ako se stranke usuglase drukčije, sljedeća pravila primjenjuju se na
prava intelektualnog vlasništva koja stranke steknu tijekom aktivnosti
poduzetih u skladu s člankom 2. stavkom 2. ovog Sporazuma:
a)    stranka
koja stvori intelektualno vlasništvo ima vlasništvo nad njim. Ako se ne mogu
odrediti pripadajući udjeli stranaka u djelu, one postaju suvlasnici
intelektualnog vlasništva;
b)   stranka koja ima
vlasništvo drugoj stranci daje pravo pristupa intelektualnom vlasništvu i
dopušta korištenje njime u svrhu aktivnosti navedenih u članku 2.
stavku 2. ovog Sporazuma. Za dodjelu prava pristupa intelektualnom
vlasništvu i korištenja njime ne naplaćuje se nikakva naknada.
2.
Osim
ako se stranke usuglase drukčije, na znanstvene publikacije stranaka
primjenjuju se sljedeća pravila:
a)    ako
stranka u časopisima, člancima, izvješćima i knjigama,
uključujući audiovizualne medije i softver, objavi djelo s podacima,
informacijama i tehničkim ili znanstvenim rezultatima koji proizlaze iz
aktivnosti poduzetih na temelju ovog Sporazuma, drugoj se stranci dodjeljuje
svjetska, neisključiva, neopoziva i besplatna dozvola za prevođenje,
prilagođavanje, prijenos i javnu distribuciju tih podataka, informacija i
tehničkih ili znanstvenih rezultata, osim ako je to onemogućeno
postojećim pravima intelektualnog vlasništva trećih osoba;
b)   na svim
preslicima podataka i informacija zaštićenih autorskim pravom koji će
se javno distribuirati i pripremiti u skladu s ovim odjeljkom navodi se ime
autora / imena autora, osim ako autor izričito odbije biti imenovan. Na
preslicima je potrebno i jasno vidljivo navesti suradničku potporu
stranaka.
3.
Osim
ako se stranke usuglase drukčije, na neobjavljene informacije stranaka
primjenjuju se sljedeća pravila:
a)    prilikom
priopćavanja informacija povezanih s aktivnostima koje se provode na
temelju ovog Sporazuma drugoj stranci, svaka stranka određuje informacije
za koje želi da ostanu neobjavljene;
b)   za posebne
potrebe provedbe ovog Sporazuma stranka primateljica može na vlastitu
odgovornost takve neobjavljene informacije prenijeti kao povjerljive
informacije tijelima ili osobama pod svojom nadležnošću, obvezujući
ih na čuvanje povjerljivosti informacija;
c)    uz
prethodnu pismenu suglasnost stranke koja daje neobjavljene informacije,
stranka primateljica može takve informacije širiti u većoj mjeri nego što
je inače dopušteno podstavkom (b). Stranke surađuju u razvijanju
postupaka za traženje i dobivanje prethodne pisane suglasnosti za širenje u
većoj mjeri, a svaka stranka daje takvu suglasnost u mjeri u kojoj je to
dopušteno njezinim nacionalnim politikama, propisima i zakonima;
d)   nedokumentirane
neobjavljene ili druge povjerljive ili povlaštene informacije dobivene na
seminarima i drugim sastancima predstavnika stranaka koji su organizirani na
temelju ovog Sporazuma, ili informacije koje proizlaze iz dodjele osoblja,
korištenja objektima ili neizravnih aktivnosti moraju ostati povjerljive ako je
primatelj takvih neobjavljenih ili drugih povjerljivih ili povlaštenih
informacija bio obaviješten o povjerljivoj naravi informacija prije nego što su
mu priopćene, u skladu s podstavkom (a);
e)    svaka
stranka osigurava da se neobjavljene informacije koje je primila sukladno
podstavcima (a) i (d) nadziru na način predviđen ovim Sporazumom. Ako
jedna stranka dozna da neće biti, ili se može opravdano očekivati da
neće biti, u mogućnosti ispuniti odredbe o neširenju iz podstavaka
(a) i (d), o tome odmah mora obavijestiti drugu stranku; Stranke se nakon toga
savjetuju kako bi utvrdile odgovarajuće daljnje korake.
PRILOG B
FINANCIJSKA
PRAVILA KOJIMA SE UREĐUJE DOPRINOS ŠVICARSKE IZ ČLANKA 4. OVOG
SPORAZUMA
I.         ODREĐIVANJE FINANCIJSKOG
SUDJELOVANJA
1.
Komisija
Švicarskoj što je prije moguće, a najkasnije 1. rujna svake godine,
dostavlja obavijest s relevantnim popratnim materijalima, uključujući
odgovarajuće podatke Eurostata, te svim ažuriranjima višegodišnjeg
financijskog okvira 2014. – 2020. čim budu dostupna, u kojoj
navodi:
a)    iznose
odobrenih sredstava u izvještaju o rashodima u nacrtu proračuna Europske
unije za sljedeću godinu koji se odnose na programe obuhvaćene ovim
Sporazumom i konačni doprinos Unije Fuziji za energiju;
b)   predviđeni
iznos doprinosa prema nacrtu proračuna za sudjelovanje Švicarske u svakome
od programa obuhvaćenih ovim Sporazumom i u aktivnostima koje provodi
Fuzija za energiju u sljedećoj godini.
2.
Nakon
što je opći proračun konačno donesen i istovremeno s prvim
pozivom za osiguravanje sredstava u godini, Komisija dostavlja Švicarskoj
obavijest o navedenim iznosima s odgovarajućim popratnim materijalima,
uključujući odgovarajuće podatke Eurostata, u obliku odvojenih
izvještaja o rashodima koji se odnose na sudjelovanje Švicarske u svakome od
programa obuhvaćenih ovim Sporazumom i u aktivnostima koje provodi Fuzija
za energiju.
II.       POSTUPCI PLAĆANJA
1.
U
lipnju i studenome svake financijske godine Komisija za Švicarsku objavljuje
poseban poziv za osiguravanje sredstava u iznosu njezina financijskog doprinosa
svakom od programa obuhvaćenih ovim Sporazumom i aktivnostima koje provodi
Fuzija za energiju na temelju ovog Sporazuma. Tim pozivima za osiguravanje
sredstava osigurava se plaćanje šest dvanaestina doprinosa Švicarske za
svaki poziv za osiguravanje sredstava u roku od najviše 30 dana nakon primitka
odgovarajućeg poziva za osiguravanje sredstava. Međutim, u
posljednjoj godini dvaju programa i posljednjoj godini Odluke Vijeća
2013/791/Euratom[9]
o izmjeni Odluke 2007/198/Euratom o osnivanju Europskog zajedničkog
poduzeća za ITER i razvoj energije fuzije i davanju povlastica tom
poduzeću, Komisija u lipnju objavljuje jedinstveni poziv za osiguravanje
sredstava za cijelu godinu koja se isplaćuju najkasnije 30 dana nakon
primitka odgovarajućeg poziva za osiguravanje sredstava.
1.a
  Neovisno o stavku 1., Komisija do 15. prosinca 2014.
objavljuje poziv za osiguravanje sredstava za Švicarsku u iznosu 7/24 njezina
godišnjeg doprinosa programima koji su obuhvaćeni ovim Sporazumom za
2014., s iznimkom aktivnosti u području fuzije u okviru programa Euratoma.
Komisija do 15. prosinca 2014. objavljuje i poziv za osiguravanje
sredstava u iznosu 12/12 godišnjeg doprinosa Švicarske aktivnostima u
području fuzije u okviru programa Euratoma i aktivnostima koje provodi
Fuzija za energiju za 2014. Tim pozivima za osiguravanje sredstava osigurava se
plaćanje doprinosa Švicarske u roku od 30 dana nakon primitka
odgovarajućeg poziva za osiguravanje sredstava.
Stavci u
nastavku primjenjuju se u skladu s tim.
2.
Doprinosi
Švicarske izražavaju se i uplaćuju u eurima.
3.
Švicarska
plaća svoj doprinos na temelju ovog Sporazuma prema rasporedu iz
stavka 1. Svako kašnjenje u plaćanju uzrokuje plaćanje kamate po
stopi jednakoj jednomjesečnoj međubankovnoj ponudbenoj kamatnoj stopi
(EURIBOR). Ta se stopa uvećava za 1,5 postotni bod za svaki mjesec
kašnjenja. Uvećana stopa primjenjuje se na cijelo razdoblje kašnjenja.
III.         UVJETI
ZA PROVEDBU
1.
Financijski
doprinos Švicarske dvama programima obuhvaćenima ovim Sporazumom i
aktivnostima Fuzije za energiju u skladu s člankom 4. ovog Sporazuma
ostaje nepromijenjen za određenu financijsku godinu. Sve važne promjene u
proračunu EU-a donesene u određenoj financijskoj godini moraju se uzeti
u obzir pri prvim pozivima za osiguravanje sredstava koji se objave
sljedeće godine, osim u posljednjoj godini predmetnih programa i
aktivnosti.
2.
Komisija
u vrijeme zaključenja računa koji se odnose na svaku financijsku
godinu (n), u okviru utvrđivanja računa prihoda i rashoda, provodi
usklađivanje računa s obzirom na sudjelovanje Švicarske,
uzimajući u obzir izmjene nastale transferima, ukidanjima, prenošenjima
ili dodatnim proračunima i izmjenama proračuna tijekom financijske
godine.
3.
To
se usklađivanje provodi u vrijeme prvog plaćanja za godinu
n + 1. Međutim, konačno usklađivanje provodi se
najkasnije do srpnja četvrte godine nakon završetka svakog od dvaju
programa i kraja trajanja Odluke Vijeća 2013/791/Euratom o izmjeni Odluke
2007/198/Euratom o osnivanju Europskog zajedničkog poduzeća za ITER i
razvoj energije fuzije i davanju povlastica tom poduzeću. Plaćanja
Švicarske pripisuju se programima Europske unije i Euratoma kao
proračunski primici raspodijeljeni pod odgovarajući naslov
proračuna u izvještaju o prihodima u općem proračunu Europske
unije.
IV.     OBAVJEŠĆIVANJE
1.
Najkasnije
do 1. rujna svake financijske godine (n + 1) priprema se
izvještaj o odobrenim sredstvima za programe obuhvaćene ovim Sporazumom i
aktivnosti koje provodi Fuzija za energiju za prethodnu financijsku godinu (n)
te se dostavlja Švicarskoj u svrhu informiranja, u skladu s modelom računa
prihoda i rashoda Komisije.
2.
Komisija
omogućuje Švicarskoj pristup statistikama i svim ostalim općim
financijskim podacima o provedbi svakog od dvaju programa i aktivnosti Fuzije
za energiju koji su dostupni državama članicama.
PRILOG C
FINANCIJSKA
KONTROLA SUDIONIKA IZ ŠVICARSKE U PROGRAMU OBZOR 2020., PROGRAMU EURATOMA
I AKTIVNOSTIMA KOJE PROVODI FUZIJA ZA ENERGIJU OBUHVAĆENIMA OVIM SPORAZUMOM
I.         IZRAVNA
KOMUNIKACIJA
Komisija može
izravno komunicirati sa subjektima s poslovnim nastanom u Švicarskoj koji
sudjeluju u programima obuhvaćenima ovim Sporazumom i aktivnostima koje
provodi Fuzija za energiju te s njihovim podugovarateljima. Oni mogu Komisiji
izravno dostavljati sve relevantne informacije i dokumentaciju koje su dužni
dostavljati na temelju instrumenata iz ovog Sporazuma i sporazuma o dodjeli
bespovratnih sredstava i/ili ugovora sklopljenih radi njihove provedbe.
II.       REVIZIJE
1.
U
skladu s Uredbom (EU, Euratom) br. 966/2012 Europskog parlamenta i
Vijeća[10],
Delegiranom uredbom Komisije (EU) br. 1268/2012[11] i drugim pravilima iz
ovog Sporazuma, sporazumima o dodjeli bespovratnih sredstava i/ili ugovorima
sklopljenima sa sudionicima u programima i aktivnostima s poslovnim nastanom u
Švicarskoj mogu se predvidjeti znanstvene, financijske, tehnološke ili druge
revizije koje službenici Komisije ili druge osobe koje je ovlastila Komisija u
bilo kojem trenutku mogu provoditi u prostorima sudionika i njihovih
podugovaratelja.
2.
Službenici
Komisije, Europski revizorski sud i ostale osobe koje je ovlastila Komisija
imaju pristup predmetnim lokacijama, radovima i svim informacijama,
uključujući informacije u elektroničkom obliku, potrebnima za
provođenje tih revizija. To pravo pristupa mora biti izričito
navedeno u sporazumima o dodjeli bespovratnih sredstava i/ili ugovorima
sklopljenima radi provedbe instrumenata iz ovog Sporazuma.
3.
Nakon
isteka programa Obzor 2020. i programa Euratoma, ili nakon 31. prosinca 2020.
za aktivnosti koje provodi Fuzija za energiju, revizije se mogu provoditi pod
uvjetima utvrđenima u mjerodavnim sporazumima o dodjeli bespovratnih
sredstava i/ili ugovorima.
4.
Švicarski
savezni ured za reviziju unaprijed se obavješćuje o revizijama koje
će se provesti na državnom području Švicarske. Prethodna obavijest ne
predstavlja pravni preduvjet za provođenje tih revizija. Švicarski savezni
ured za reviziju ili druga nadležna švicarska tijela koje je odredio Švicarski
savezni ured za reviziju mogu pomoći u provođenju revizija.
III.     ISTRAGE EUROPSKOG UREDA ZA BORBU PROTIV
PRIJEVARA (OLAF)
1.
U
okviru ovog Sporazuma, Europska komisija (OLAF) može provoditi istrage,
uključujući provjere i inspekcije na terenu na državnom području
Švicarske, u skladu s uvjetima utvrđenima u Uredbi Vijeća (Euratom,
EZ) br. 2185/96[12]
i Uredbi (EU, Euratom) br. 883/2013[13]
Europskog parlamenta i Vijeća u cilju utvrđivanja je li došlo do
prijevare, korupcije ili bilo koje druge nezakonite aktivnosti koja utječe
na financijske interese Unije i/ili Euratoma.
2.
Provjere
i inspekcije na terenu priprema i provodi OLAF u bliskoj suradnji sa Švicarskim
saveznim uredom za reviziju ili s drugim nadležnim švicarskim tijelima koje je
odredio Švicarski savezni ured za reviziju, a ta se tijela pravodobno
obavješćuju o predmetu, svrsi i pravnom temelju provjera i inspekcija kako
bi mogla pružiti svu potrebnu pomoć. U tu svrhu službenici nadležnih
švicarskih tijela smiju sudjelovati u provjerama i inspekcijama na terenu.
3.
Provjere
i inspekcije na terenu mogu zajednički provoditi OLAF i predmetna
švicarska nadležna tijela, ako ona to žele.
4.
Ako
se sudionici u programima obuhvaćenima ovim Sporazumom i u aktivnostima
koje provodi Fuzija za energiju protive provjeri ili inspekciji na terenu,
švicarska tijela, djelujući u skladu s nacionalnim pravilima, pružaju
inspektorima OLAF-a svu potrebnu pomoć kako bi mogli izvršiti svoju
dužnost provjere ili inspekcije na terenu.
5.
OLAF
što prije obavješćuje Švicarski savezni ured za reviziju ili druga švicarska
nadležna tijela o svakoj činjenici ili sumnji koja se odnosi na
nepravilnost uočenu tijekom provjere ili inspekcije na terenu. U svakom
slučaju, OLAF obavješćuje navedena nadležna tijela o rezultatu takvih
provjera ili inspekcija.
IV.     OBAVJEŠĆIVANJE
I SAVJETOVANJE
1.
U
svrhu valjane provedbe ovog Priloga nadležna tijela Švicarske i Unije redovito
razmjenjuju informacije i, na zahtjev jedne od stranaka, provode savjetovanja.
2.
Nadležna
švicarska tijela bez odgode obavješćuju Komisiju o svakoj uočenoj činjenici
ili sumnji koja se odnosi na nepravilnost povezanu sa sklapanjem i provedbom
sporazuma o dodjeli bespovratnih sredstava i/ili ugovora sklopljenih radi
primjene instrumenata iz ovog Sporazuma.
V.       POVJERLJIVOST
Informacije koje
su u bilo kojem obliku priopćene ili primljene na temelju ovog Priloga,
smatraju se poslovnom tajnom i zaštićene su na isti način kao što su
slične informacije zaštićene švicarskim zakonima i odgovarajućim
odredbama koje se primjenjuju na institucije Unije. Takve se informacije ne
smiju priopćavati drugim osobama, osim osobama iz institucija Unije ili iz
država članica ili Švicarske čije dužnosti zahtijevaju da budu
upoznate s njima, niti se njima smije koristiti u druge svrhe osim za
osiguravanje učinkovite zaštite financijskih interesa stranaka.
VI.     ADMINISTRATIVNE
MJERE I KAZNE
Ne dovodeći
u pitanje primjenu kaznenog prava Švicarske, Komisija može izreći
administrativne mjere i kazne u skladu s Uredbom (EU, Euratom)
br. 966/2012 Europskog parlamenta i Vijeća, Delegiranom uredbom
Komisije (EU) br. 1268/2012 i Uredbom Vijeća (EZ, Euratom)
br. 2988/95 o zaštiti financijskih interesa Europskih zajednica[14].
VII.   POVRAT
I IZVRŠENJE
Odluke Komisije
donesene na temelju programa Obzor 2020. ili programa Euratoma u okviru
područja primjene ovog Sporazuma kojima se propisuje novčana obveza
osobama osim država izvršive su u Švicarskoj. Nalog za izvršenje izdaju, bez
ikakvih daljnjih kontrola osim provjere vjerodostojnosti akta, tijela koja je
odredila švicarska vlada, koja o tome obavješćuje Komisiju. Izvršenje se
odvija u skladu sa švicarskim postupovnim pravilima. Zakonitost odluke o
izvršenju podliježe kontroli Suda Europske unije. Presude koje Sud Europske
unije donese na temelju arbitražne klauzule u ugovoru ili sporazumu o dodjeli
bespovratnih sredstava u okviru programa Obzor 2020. ili programa Euratoma
izvršive su pod istim uvjetima.
[1] Osnovano Odlukom Vijeća
(2007/198/Euratom) od 27. ožujka 2007. (SL L 90, 30.03.2007.,
str. 58.).
[2] SL L 347, 20.12.2013., str. 104.
[3] SL L 347, 20.12.2013., str. 965.
[4]
SL L 347, 20.12.2013.,
str. 948.
[5]
SL L 347, 20.12.2013.,
str. 81.
[6] SL L 347, 20.12.2013., str. 147.
[7]
SL L 349, 21.12.2013.,
str. 100.
[8] SL C 115, 9.5.2008.,
str. 47.
[9] SL L 349, 21.12.2013.,
str. 100.
[10] SL L 298, 26.10.2012., str. 1.
[11] SL L 362, 31.12.2012.,
str. 1.
[12] SL L 292, 15.11.1996.,
str. 2.
[13] SL L 248, 18.9.2013.,
str. 1.
[14] SL L 312, 23.12.1995.,
str. 1.